UTeM Julang Kemenangan Berganda di SEIP 2022

AYER KEROH 28 Ogos – Universiti Teknikal Malaysia Melaka (UTeM) terbukti mampu melahirkan usahawan teknikal apabila merangkul kejayaan berganda pada penyertaannya dalam ‘Structured Entrepreneurial Incubator Program & Pitching Competition (SEIP 2022), baru-baru ini.

Naib Canselor UTeM, Profesor Ts Dr Massila Kamalrudin berkata, dua kejayaan berprestij dirangkul di SEIP 2022 adalah Anugerah Inovasi Terbaik (kategori perkhidmatan) dan naib juara (pitching competition).

“Pencapaian membanggakan itu adalah bukti pelajar kejuruteraan mampu berjaya dalam bidang keusahawanan, sekali gus menyerlahkan lagi kemampuan UTeM dalam melahirkan graduan yang holistik serta memiliki atribut keusahawanan.

“UTeM menghantar empat syarikat inovasi pelajar dengan kerjasama dan sinergi mentor dalam kalangan pensyarah dibawah seliaan Pengarah Pusat Pembangunan Perusahaan dan Teknousahawanan (CREATE), Dr Isma Addi Jumbri selain Penyelaras Program SEIP-UTeM, Dr Mohd Amin Mohamad,” katanya.

Sementara itu Dr Isma Addi berkata, Anugerah Inovasi Terbaik (kategori perkhidmatan) yang dimenangi adalah menerusi projek Smart Baja Using IoT System for Fertigation diwakili pelajar Fakulti Kejuruteraan Elektronik dan Kejuruteraan Komputer (FKEKK) Mohd Adzimnuddin Mohd Nor Azami dengan bimbingan pensyarah mentor UTeM, Ir. Dr. Anas Abdul Latif.

Ujarnya, gabungan idea pelajar dan pensyarah mentor UTeM bersama membangunkan syarikat Eureka Technology Solution (ETS) turut terpilih sebagai naib juara bagi keseluruhan pertandingan yang melibatkan inisiatif padanan perniagaan.

“Produk syarikat ETS yang mewakili inkubator UTeM mendapat perhatian Kementerian Pengajian Tinggi (KPT) ia mempunyai prospek pasaran yang luas kerana menyediakan sistem pemantauan parameter asas pertanian meliputi suhu baja, cahaya matahari, kelembapan udara serta kelembapan tanah secara dalam talian,” katanya.

Secara keseluruhan SEIP 2022 melibatkan penyertaan 10 institusi pengajian tinggi terpilih dalam negara dan sebanyak lima kluster utama inkubator telah diwujudkan iaitu teknologi digital, sains dan teknologi, industri agro, keusahawanan sosial serta industri kreatif.

SEIP 2022 anjuran KPT dan Universiti Malaysia Kelantan (UMK) merupakan inisiatif program keusahawanan nasional di bawah KPT yang bertujuan membangunkan syarikat pemula (start-up) pelajar berteraskan produk inovasi dan teknologi melalui pelaksanaan inkubator latihan keusahawanan.


Usul undi percaya terhadap PM dibentang di Parlimen 7 September

PUTRAJAYA 13 Ogos – Usul undi percaya kepada Perdana Menteri Tan Sri Muhyiddin Yassin dan kerajaan Perikatan Nasional (PN) akan ditentukan dalam persidangan Dewan Rakyat pada 7 September ini, kata Menteri Komunikasi dan Multimedia Datuk Seri Saifuddin Abdullah.

Bercakap pada sidang media selepas program Turun Padang Secara Maya bersama CyberSecurity Malaysia semalam, Saifuddin yang juga Pengerusi PN Pahang berkata, perkara itu telah ditetapkan menerusi aturan urusan mesyuarat Parlimen bagi sesi persidangan akan datang.

“Buat masa sekarang, ini tarikhnya dan notis telah dikeluarkan oleh Yang Dipertua Dewan Rakyat (Datuk Azhar Azizan Harun) supaya ia diadakan pada 7 Sept ini,” katanya sambil menambah notis pemberitahuan telah diedarkan kepada semua Ahli Parlimen untuk makluman.

Beliau berkata penetapan tarikh itu sekali gus menolak dakwaan bahawa usul undi percaya kepada Muhyiddin akan diadakan pada 18 Ogos ini.

Muhyiddin sebelum ini menegaskan bahawa keabsahan beliau sebagai Perdana Menteri serta kedudukan kerajaan PN akan ditentukan menerusi usul undi percaya di Dewan Rakyat pada September ini.

“Kabinet masih membincangkan bagaimana usul itu akan dikendalikan termasuk kemungkinan Muhyiddin akan diberi peluang berucap sebelum pengundian dijalankan atau mungkin dibawa Timbalan Perdana Menteri Datuk Seri Ismail Sabri Yaakob atau menteri lain yang dilantik,” katanya.

Menyentuh sokongan kepada Muhyiddin, Saifuddin menyatakan pendirian teguh beliau bersama dengan semua parti komponen di dalam PN yang terus istiqamah terhadap kepimpinan Ahli Parlimen Pagoh itu.

Ahli Parlimen Indera Mahkota itu juga berkata, Muhyiddin sama sekali tidak berniat untuk melengahkan penganjuran Pilihan Raya Umum Ke-15 (PRU15) sebaliknya terpaksa mengambil kira perkembangan situasi penularan jangkitan pandemik COVID-19 ketika ini yang kurang sesuai untuk PRU15.


Laluan VTL Malaysia-Singapura tangguh sementara mulai esok – Khairy

KUALA LUMPUR, 22 Dis – Penjualan tiket bas dan penerbangan bagi Laluan Perjalanan Lengkap Vaksin (VTL) antara Malaysia-Singapura digantung sementara mulai esok hingga 20 Jan 2022, kata Menteri Kesihatan Khairy Jamaluddin.

Katanya, keputusan dibuat dengan mengambil kira laporan Kementerian Kesihatan Singapura pada 20 Dis lepas berhubung kejadian satu kluster tempatan COVID-19 yang melibatkan tiga kes positif termasuk kemungkinan varian Omicron.

“Hasil ujian lanjut yang dijalankan mendapati dua daripadanya menunjukkan kemungkinan varian Omicron sementara keputusan bagi lain-lain kes masih lagi belum selesai. Ketiga-tiga kes ini tidak mempunyai sebarang sejarah perjalanan ke luar negara,” katanya dalam satu kenyataan di sini hari ini.

Beliau berkata bagi pengembara yang sudah memiliki tiket perjalanan VTL melalui darat dan udara serta memenuhi syarat-syarat yang ditetapkan boleh meneruskan perjalanan di bawah inisiatif berkenaan.

Menjelas lanjut, beliau berkata inisiatif VTL ini akan dibuka semula pada 21 Jan 2022 selepas penilaian risiko dibuat berdasarkan situasi COVID-19 semasa di kedua-dua negara.

“Bagaimanapun, kuota tiket yang dijual akan dikurangkan daripada kuota sedia ada,” katanya sambil menambah maklumat lanjut berhubung arahan penggantungan sementara penjualan tiket bas dan penerbangan bagi inisiatif VTL itu boleh dirujuk kepada Kementerian Pengangkutan Malaysia bagi VTL Udara dan Kementerian Perdagangan Antarabangsa dan Industri bagi VTL Darat.

Dalam pada itu, Khairy menyarankan semua pengembara supaya bertanggungjawab dan sentiasa mematuhi arahan serta prosedur operasi standard (SOP) yang ditetapkan dengan melakukan ujian pengesan COVID-19 kendiri secara berkala.

Pada 29 Nov lepas, Malaysia dan Singapura bersetuju untuk memulakan inisiatif VTL melalui perjalanan udara dan darat antara kedua-dua negara kepada para pengembara yang menerima dos lengkap vaksin COVID-19.

Melalui kemudahan ini, pengembara tidak perlu menjalani tempoh kuarantin wajib apabila tiba di destinasi, namun masih tertakluk kepada keperluan untuk menjalani ujian pengesanan COVID-19 sebelum berlepas dan semasa ketibaan.- BERNAMA


Gelombang anak muda, kempen dalam talian bantu kejayaan PN Tangga Batu

Ahli Parlimen Tangga Batu Bakri Jamaluddin berkata, dua faktor itu ialah gelombang anak muda dan kempen secara dalam talian yang dilaksanakan sepanjang Pilihan Raya Umum Ke-15 (PRU15).

Katanya, gelombang kali ini dilihat lebih ketara apabila kreativiti berkempen yang digunakan berjaya menawan hati bukan sahaja anak muda, bahkan pelbagai peringkat warga Tangga Batu.

“Saya rasa kempen di media sosial yang kita gunakan sangat membantu dalam menjangkau semua lapisan umur, selain kecendurangan minat anak muda itu sendiri apabila saya berbicara soal ekonomi digital.

“Bagi saya, kemenangan ini bukanlah kemenangan untuk PN tetapi ia kemenangan semua warga P.136 Tangga Batu yang terdiri daripada tentera dan pesara, petani, nelayan, pekerja kilang dan khususnya anak muda itu sendiri,” katanya.

Beliau berkata demikian pada sidang akhbar selepas diumumkan menang kerusi Parlimen Tangga Batu di Pusat Penjumlahan Rasmi Undi Dewan Kompleks Sukan Komuniti Krubong, di sini, malam tadi.

Bakri menang dengan majoriti 8,849 selepas memperoleh 37,406 undi, sekali gus menewaskan penyandang kerusi itu Prof Madya Rusnah Aluai (PH) yang memperoleh 28,557 undi dan calon Barisan Nasional (BN) Datuk Lim Ban Hong (25,095 undi).

Manakala dua lagi calon iaitu Ghazali Abu (Pejuang) dan Shahril Mahmood (Bebas) masing-masing hilang wang pertaruhan apabila sekadar meraih 702 dan 267 undi.

Dalam pada itu, Bakri berkata, perkara pertama yang akan dilakukannya sebagai Ahli Parlimen ialah mahu menyelesaikan masalah nelayan, selain akan turut mengadakan forum bersama anak muda untuk mendengar segala keluh-kesah dan pandangan mereka.


Melaka laksana bicara kes penceraian secara tertutup

Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata, perkara itu sudah dilaksanakan sejak beberapa tahun lalu.

“Sebenarnya dalam taklimat saya bersama Jabatan Agama Islam Melaka (JAIM) sebelum ini juga disarankan untuk isu melibatkan penceraian dibicarakan secara tertutup,” katanya.

Beliau berkata demikian pada sidang media selepas Majlis Pelancaran Program Minggu Dakwah (MINDA), Melestarikan Dakwah Insani, Membangun Ummah Madani di Auditorium Masjid Al Azim, di sini, hari ini.


JAWI siasat penganjuran ‘Thai Hot Guy’

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata penganjuran program itu adalah bertentangan dengan ajaran Islam serta tatasusila masyarakat.

“Dalam suasana umat Islam menyambut ketibaan bulan Ramadan yang dipenuhi dengan kemuliaan, penganjuran acara berkenaan adalah amat mendukacitakan serta tidak bertanggungjawab,” katanya dalam kenyataan di sini hari ini.

Mohd Na’im berkata selaku pihak berkuasa agama di Wilayah Persekutuan, JAWI tidak akan berkompromi dengan sebarang perbuatan yang bertentangan dengan ajaran Islam serta undang-undang yang sedang berkuat kuasa.

Beliau berkata pihaknya juga telah menerima laporan serta maklum balas masyarakat berkaitan penganjuran acara itu yang akan diadakan di sebuah premis di Jalan Tun Razak di sini.

Ahad lepas, poster pelancaran acara itu yang menampilkan lelaki berpakaian wanita disiarkan di media sosial, sekali gus mengundang reaksi negatif pelbagai pihak. – BERNAMA


Malaysia kekal berdaya saing walaupun Indonesia batal larangan eksport minyak sawit

KUALA LUMPUR, 22 Mei – Kementerian Perusahaan Perladangan dan Komoditi (KPPK) berkata langkah Indonesia untuk menarik balik larangan eksport minyak sawit berkuat kuasa 23 Mei, 2022 kemungkinan menyebabkan harga minyak sawit mentah (MSM) terkesan.

Namun begitu, kementerian itu menambah tidak akan ada penurunan harga yang mendadak memandangkan pasaran menjangkakan bahawa larangan eksport ini hanya bersifat sementara.

Menteri Datuk Zuraida Kamaruddin dalam satu kenyataan hari ini mengingatkan semua pengusaha kelapa sawit Malaysia termasuk firma perladangan dan pekebun kecil supaya tenang dan tidak terlalu bimbang dengan perkembangan terkini.

“Penganalisis pasaran turut menjangkakan pengusaha minyak sawit Malaysia bakal meraih faedah terbesar dalam jangka panjang kerana mereka mampu menjual MSM pada harga tinggi, sekali gus meningkatkan margin keuntungan bagi pertengahan kedua 2022, ditambah dengan pengeluaran yang lebih tinggi tahun ke tahun dan suku ke suku,” jelas beliau.

“Walaupun penarikan larangan eksport memberi kelegaan besar kepada penanam Indonesia, mereka sudah terlepas tempoh harga MSM yang tinggi (Februari-April 2022) apabila harga minyak sawit Indonesia didagangkan pada diskaun yang lebih besar berbanding Malaysia, akibat dasar kawalan eksport yang telah dilaksanakan lewat Januari 2022.”

Menurut Zuraida, dasar Indonesia mampu memberi manfaat kepada Malaysia sebagai pengeluar minyak sawit kedua terbesar di dunia, memandangkan ini membolehkan Malaysia muncul sebagai pembekal dominan ke India, yang merupakan pembeli utama minyak makan dunia.

Cukai eksport Malaysia yang lebih rendah dan larangan eksport Indonesia mungkin menyebabkan sumbangan eksport minyak sawit Indonesia ke India jatuh kepada 35 peratus pada tahun pemasaran semasa yang berakhir pada 31 Okt, 2022 daripada lebih 75 peratus sedekad lalu, menurut anggaran daripada Solvent Extractors’ Association of India (SEA), sebuah badan perdagangan minyak sayuran.

Dalam lima bulan pertama tahun pemasaran 2021/22, India membeli 1.47 juta tan minyak sawit Malaysia berbanding 982,123 tan metrik tan dari Indonesia, berdasarkan data yang dikumpulkan oleh SEA.

Untuk Mei tahun ini, India dianggarkan mengimport sekitar 570,000 tan minyak sawit, dengan 290,000 tan dari Malaysia dan 240,000 tan dari Indonesia, kata Zuraida.

“Justeru, KPPK percaya bahawa harga MSM akan kekal pada paras tinggi, memandangkan ketidaktentuan pengeluaran minyak bijian utama (seperti kacang soya, jagung dan biji bunga matahari) sama ada disebabkan oleh ketegangan geopolitik atau cuaca yang tidak menentu.

“Akhir sekali, walaupun Indonesia akan menyambung semula eksport minyak sawitnya pada 23 Mei (Isnin) – hampir sebulan selepas mengenakan larangan pada 28 April – masih terdapat kemungkinan perubahan polisi memandangkan harga minyak sawit di pasaran domestik Indonesia masih belum turun ke tahap yang disasarkan (malah, penarikan balik larangan ini boleh mengakibatkan berulangnya kekurangan domestik di Indonesia).”

Memandangkan prospek jangka sederhana hingga panjang industri minyak sawit Malaysia kekal cerah, KPPK menyeru semua pengusaha kelapa sawit Malaysia untuk berganding bahu dalam membantu menjayakan kempen Minyak Sawit Malaysia Penuh Kebaikan yang bertujuan menentang pelbagai tanggapan salah berkenaan minyak sawit Malaysia dalam memacu kejayaan komoditi ini di peringkat global. – BERNAMA


Jangan ambil ringan impak daripada krisis Rusia-Ukraine – Pakar ekonomi

KUALA LUMPUR, 29 Mac – Malaysia tidak boleh mengambil ringan krisis peperangan yang sedang berlaku antara Rusia dan Ukraine kerana sebarang kemungkinan seperti krisis makanan boleh berlaku kepada negara jika tiada tindakan holistik diambil kerajaan.

Profesor Kewangan dan Pakar Ekonomi Universiti Kebangsaan Malaysia (UKM)- Graduate School of Business (GSB), Prof Tan Sri Dr Noor Azlan Ghazali berkata tatkala negara sedang dalam usaha mencapai era yang sofistikated, agak kurang bijak mengambil langkah mudah beralih ke sektor pembuatan sebagai bidang ekonomi utama daripada sektor pertanian.

“Malaysia perlu lihat kepada dimensi ini. Saya akui wujud satu kerisauan kerana walaupun Rusia dan Ukraine tidak secara langsung mempunyai hubungan perdagangan yang rapat dengan Malaysia, tetapi ia mempunyai kesan langsung terhadap rantaian barangan dan makanan ke atas kita,” katanya sebagai ahli panel dalam Siri Wacana Alumni UKM-GSB bertajuk Konflik Rusia-Ukraine: Impak Terhadap Ekonomi Malaysia yang turut disiarkan secara maya, hari ini.

Noor Azlan berkata, ketika ini walaupun destinasi eksport negara kebanyakannya tertumpu di sekitar benua Asia, namun berikutan saiz negara yang agak kecil Malaysia amat bergantung kepada sebarang perkembangan global kerana permintaan hasilan negara akan berkurang apabila berkurangnya permintaan.

Menurutnya, sebagai sebuah ekonomi yang mempunyai saiz eksport besar, Malaysia akan mengalami kesukaran apabila berlakunya sekatan ekonomi bukan sahaja ke atas sesebuah negara berkenaan, tetapi juga dari segi laluan yang mana ia perlu melalui sempadan negara yang menghadapi sekatan bagi tujuan eksport dan import.

“Ekoran ini, permintaan terhadap eksport negara akan menurun dan kesan seterusnya juga dapat dilihat kepada kenaikan komoditi seperti harga minyak dan inflasi di mana harga indeks makanan turut semakin melonjak.

“Selain itu, kita juga masih berada dalam situasi melawan pandemik COVID-19 dan menghadapi masalah alam sekitar seperti banjir di Lembah Klang yang menyumbang kira-kira 40 peratus hasil negara. Ini semua bukan mudah dan bukan seperti yang dialami Malaysia dalam krisis sebelum ini (1998/99 dan (2008/2009) yang lebih menjurus kepada isu kewangan,” katanya.

Justeru, Noor Azlan menggesa agar semua pihak tidak mengambil remeh situasi global yang sedang berlaku sekarang dan membuat persediaan awal serta mengambil tindakan perubahan struktur yang cepat bagi menjamin keselamatan makanan dan kesihatan negara.

Sebagai contoh, katanya, walaupun negara mampu menghasilkan ternakan dan hasil bumi sendiri, namun kenaikan harga baja diimport yang melonjak sehingga 100-200 peratus serta kekurangan tenaga kerja sudah pasti akan memberi tekanan kepada harga hasil jualan makanan mentah, apatah lagi yang telah diproses.

“Saya berharap kita dapat berubah dengan adanya ketelusan data dan kefahaman yang lebih menyeluruh untuk bagaimana kita perlu membelanjakan sumber ke arah lebih mampan. Kita perlu membuat persediaan awal untuk menghadapi sebarang kemungkinan demi kelangsungan hidup rakyat,” tambahnya.


Pasar malam, kedai gunting rambut dan pusat cuci kereta dibenar beroperasi esok

KUALA LUMPUR 4 Feb. – Pasar malam, kedai gunting rambut dan pusat cuci kereta dibenar beroperasi semula dengan prosedur operasi standard (SOP) yang ketat mulai esok, kata Menteri Kanan (Kluster Keselamatan) Datuk Seri Ismail Sabri Yaakob.

“Setelah berbincang dan melihat tiada kluster baharu oleh ketiga-tiga aktiviti perniagaan ini, maka mesyuarat setuju untuk luluskan (beroperasi semula),” katanya pada sidang media mengenai perkembangan Perintah Kawalan Pergerakan (PKP) di sini, hari ini.

Beliau yang juga Menteri Pertahanan berkata, pasar malam dibenar beroperasi dari 4 petang hingga 10 malam dengan memastikan jarak satu meter antara setiap gerai, laluan keluar masuk yang berbeza, dan ada pengawasan oleh RELA untuk memantau pergerakan pengunjung.

“Rawatan muka dan lain-lain untuk kecantikan tidak dibenarkan dan SOPnya juga ketat iaitu petugas mesti pakai pelindung muka dan lebih baik kalau ada pelitup muka (bersekali), apron digunakan mesti dipakai buang, setiap pelanggan satu apron dan sarung tangan perlu dipakai oleh petugas yang menggunting rambut.

“Begitu juga dengan gunting dan sikat mesti dicuci dengan air panas sebelum digunakan untuk pelanggan baharu. Pusat cuci kereta juga dibenar beroperasi sehingga 10 malam,” katanya.

Ismail Sabri turut memberi bayangan lebih banyak aktiviti termasuk sukan dan rekreasi seperti gim dan kejohanan sukan berimpak tinggi, selain sektor peruncitan akan diberi kelonggaran namun ia tertakluk kepada penilaian risiko dan pandangan daripada Kementerian Kesihatan Malaysia (KKM).

Ini, katanya selepas Kementerian Belia dan Sukan (KBS) serta Kementerian Perdagangan Dalam Negeri dan Hal Ehwal Pengguna (KPDNHEP) masing-masing mengemukakan cadangan kepada mesyuarat khas hari ini.

“Kami teliti setiap perkara dibentangkan sama ada KPDNHEP dan KBS. Kami akan kaji dan setiap kajian kami pastinya akan dapat pandangan daripada KKM dan mereka akan buat penilaian risiko dan berdasarkan kluster baharu yang wujud daripada setiap aktiviti yang dicadangkan.

“Sekiranya KKM berpandangan risiko tidak tinggi dan daripada data tidak tunjukkan kluster-kluster baharu dihasilkan maka ada kemungkinan kami akan luluskan,” katanya.

Sementara itu, Ismail Sabri berkata tindakan tegas boleh dikenakan terhadap majikan yang didapati enggan membayar atau menanggung kos saringan COVID-19 pekerja asing mereka.

Beliau berkata Kementerian Sumber Manusia (KSM) turut mewujudkan talian hotline untuk pekerja menyalurkan aduan atau maklumat sekiranya mereka ditindas majikan seperti pemotongan gaji untuk menampung kos saringan COVID-19.

Dalam pada itu, Ismail Sabri berkata Pasukan Khas Operasi Pematuhan SOP boleh membuat pemeriksaan di premis atau pejabat swasta sekiranya perlu.

“Walaupun pejabat swasta tak benarkan orang luar masuk ke premis mereka tetapi untuk penguatkuasaan, task force boleh masuk dalam mana-mana pejabat untuk pemeriksaan,” katanya sambil berharap majikan mematuhi SOP digariskan Majlis Keselamatan Negara (MKN) dalam pengoperasian pejabat.

Beliau turut memberi amaran, premis atau aktiviti perniagaan yang dibenarkan beroperasi termasuk pasar malam akan diarah tutup serta-merta sekiranya didapati gagal mematuhi SOP atau jika terdapat kes COVID-19.


Agong, Permaisuri zahir ucapan tahniah kepada Azizulhasni

KUALA LUMPUR 8 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan tahniah kepada  Datuk Mohd Azizulhasni Awang yang meraih pingat perak dalam acara keirin lelaki pada Sukan Olimpik Tokyo 2020, hari ini.

Menerusi catatan di laman Facebook Istana Negara, Seri Paduka berdua turut menzahirkan rasa sukacita dan bangga atas kejayaan pelumba basikal trek negara itu membawa pulang pingat perak buat kontinjen negara dalam kejohanan sukan terbesar dunia itu.

“Semestinya seluruh rakyat Malaysia amat berbangga dengan aksi dan semangat tidak mudah mengalah yang ditunjukkan oleh Datuk Azizulhasni,” menurut catatan itu.

Kenyataan itu turut memaklumkan, Seri Paduka berdua menzahirkan setinggi-tinggi penghargaan kepada Menteri Belia dan Sukan Datuk Seri Reezal Merican Naina Merican serta barisan kejurulatihan pasukan basikal trek negara dan seluruh kontinjen negara dalam Sukan Olimpik Tokyo 2020.


Batak Newspapers in Colonial Sumatra: Tiger Sightings, bangso Batak and Narrating the ‘Modern’

Batak newspaper writing before World War II had deep, intertextual relationship with versions of the European novel.  The newspapers inform us on modes of writing in school textbooks, guides to ‘old customs’, and ritual speech types found in chanted epics and oratory by chiefs.  Batak novelists and newspapermen were prominent figures in colonial north Sumatra. They also spoke fluent Dutch.

Colonial Sumatra’s vernacular newspapers were lively cultural sites where one sees infusions of rhetorical forms and oratorical speech. It is the overlapping in narrating the modern with fiction – precisely in Benedict Anderson’s notion of imagined community. We find these in Angkola Batak-language texts.

In her 2007 paper titled “Narrating ‘the Modern’: colonial-era southern Batak Journalism and Novelistic fiction as Overlapping Literary Forms” in the journal Bijdragen tot de Taal-, Land- en Volkenkunde (Journal of the Humanities and the Social Sciences of Southeast Asia) anthropologist Susan Rodgers explores Batak newspaper culture in the late colonial Dutch East Indies from 1910s to early 1930s. During the period, there was a thriving (if short-lived) Angkola and Mandailing Batak-language vernacular press issued by Batak-owned small printing presses in southern and central Tapanuli.

We can find these newspapers at the Perpustakaan Nasional (National Library) in Jakarta in its  Katalog Surat Kabar (Wartini Santoso 1984). In north Sumatra, there is a large Batak press presence in Medan – in terms of the journalistic community, then and now.  Also in my last visit to the Muzium Sumatra Utara at Jalan HM Joni in Medan 2018, and several visits over the last few decades, Batak manuscripts are prominently displayed. We would also encounter displays of Medan/north Sumatra-based newspapers, writers and journalists in their struggle for Indonesian independence.

The Batak-language newspapers is an example of the localization and indigenization of journalism and identity, not dissimilar to the Malay-language newspapers in the Peninsular before World War II. The Angkola and Mandailing society and journalists see the East Indies as a rapidly changing social universe anchored in the schools, the European plantations and Batak print culture – newspapers, novels and schoolbooks.  Print literacy was indeed vibrant.  The geographical locale of the east coast Deli was where the Bataks merged with modernity and their imagination of the world.

Such towns as Sibolga, Padangsidipuan, and Sipirok were small settlements.  Some of the Batak-language newspapers were based in locales outside the highlands, in the Deli plantation belt of Pematang Siantar. With the establishment of plantation areas – tea, rubber and tobacco, and primary schools in the Angkola and Mandailing regions, instruction in reading and writing in the Batak syllabary (written characters/alphabets) was introduced.

According to Rodgers, the syllabary is a linguistic repertoire sometimes called the aksara These writing systems were similar to the Old Javanese script and may have been in use in the uplands for centuries. At European contact times the syllabaries were used to record  laments, love songs, spells, and story cycles and tales. Some of these are displayed at the museum in Medan. I remember two on charms and spells, written on strips of bark formed into bark books known as pustahas. Sometimes these are folded concertina-fashion and furnished with beautifully-decorated wooden covers. And during the colonial period, Batak primary schools, called sikola metmet, literally ‘little schools’ introduced Batak children to surat Ulando (Dutch letters), hence the Latin alphabet.

The 1920s saw the emergence of  “a heady southern Batak literary culture” (in print, Dutch letters) in Pematang Siantar, also in Sipirok, Padangsidimopuan, and Sibolga. This enabled the flourishing of Batak-language press for a brief period. From 1910s and continuing on through the mid 1930s, five predominantly southern-Batak-language newspapers appeared. The weeklies and biweeklies included Sipirok Pardomoean from Siporok, Tapian Naoeli and Poestaha from Sibolga.  The period also saw the Batak-language Patoengkoan in Pematang Siantar, writing mostly about adat (custom).

News was locally defined. These are of clan celebrations, buffalo sacrifice feasts, school items, plantation crop prices, crime stories, tiger sightings, and family life features. There were also fillers on the Dutch monarchy, and countless essays on language matters – typically discussed in terms of being modern in the Indies.  It was discovered that writers and journalists were often asked, What language (Angkola Batak? Malay? Dutch?) should the well-informed, newspaper-reading Batak household in Sipirok (or indeed in Deli), employ in raising small children?

Journalists and their readers of the Batak-language press were highly educated, with fluency in both Malay and Angkola Batak. From interviews conducted, Rodgers finds that the readers  seem to have been a mix of schoolteacher families, coffee and cloth merchant elites, school-minded rajas, office clerks and hospital clinic staff.

By the 1930s, the Batak press coverage included stories on political clubs, the world depression, nationalism in other Asian countries, and political parties in the Indies. There were also newspapers that used Malay, namely in Tapanuli. The titles include Sinar Merdeka and Soera Sini from Padangsidimpuan; Soera Ra’jat and Pardomoean from Sipirok (the latter mixed with Angkola Batak), and Bergerak and Hindia Sepakat from Sibolga.

In the heydays of the Batak vernacular press, issues of being maju, ‘progressive, forward thinking’ were discussed as early as 1914.   A front-page story from the 8 January edition of Poestaha of that year was headlined ‘Sai madjoe nian bangso Batak!’ (May the Batak people indeed always go forward!). Becoming maju was a subtler trope in the Batak-language fiction of the 1920s. On the other hand, we also find consistent critiques of Batak ‘backwardness.’


Aplikasi ada unsur eksploitasi kanak-kanak dikekang

PUTRAJAYA 17 Jun – Kerajaan merancang melaksanakan tindakan pencegahan pantas melalui platform dalam talian bagi mengekang sebarang aplikasi mahu pun permainan dalam talian atau laman web yang mempunyai unsur eksploitasi serta jenayah terhadap kanak-kanak.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata, ia antara perkara diputuskan dalam Mesyuarat Tindakan Bersepadu Pengurusan Isu-Isu Sosial Kanak-Kanak di Media Sosial yang dipengerusikannya kelmarin, bagi merangka inisiatif dan tindakan membendung isu pengantunan kanak-kanak dan kandungan lucah melalui media sosial.

Turut diputuskan ialah untuk mengadakan lebih banyak program kesedaran kanak-kanak dengan kerjasama Kementerian Pendidikan, Perbadanan Kemajuan Filem Nasional (Finas), Polis Diraja Malaysia dan agensi lain dengan menghasilkan video kesedaran pencegahan jenayah terhadap kanak-kanak bagi tayangan umum, serta melaksanakan kempen atau penerangan yang lebih jelas.

“Perlunya akta perundangan dengan hukuman yang lebih berat bagi kesalahan-kesalahan eksploitasi kanak-kanak terutamanya kepada pesalah-pesalah yang merupakan tokoh masyarakat yang berpengaruh,” katanya dalam kenyataan semalam.

Baru-baru ini, seorang pengasas produk kosmetik bersama rakannya ditahan reman berhubung dakwaan pengantunan kanak-kanak dan kandungan lucah melibatkan dua kanak-kanak lelaki berumur 14 dan 15 tahun melalui Instagram live, dan kanak-kanak itu juga dikatakan telah diajar mengenai penggunaan rokok elektronik atau vape serta bahan terlarang lain.

Kes itu sedang dalam tindakan siasatan oleh Bahagian Siasatan Jenayah Seksual, Wanita dan Kanak-kanak Bukit Aman (D11), Jabatan Siasatan Jenayah PDRM.

Perbuatan berkomunikasi secara seksual dengan kanak-kanak, pengantunan kanak-kanak dan amang seksual bukan fizikal adalah kesalahan jenayah di bawah seksyen 11, 12 dan 15, Akta Kesalahan-Kesalahan Seksual Terhadap Kanak-Kanak 2017, dan sabit kesalahan, pelaku boleh dipenjarakan selama tempoh tidak melebihi 10 tahun, denda tidak melebihi RM20,000 dan juga boleh dikenakan hukuman sebat.

Rina turut menyeru masyarakat supaya tidak menularkan video kanak-kanak berkenaan demi menjaga identiti kanak-kanak yang terlibat dan mengelakkan mereka menjadi mangsa buli siber.

Beliau berkata tinjauan pendapat Bulan Keluarga Kebangsaan yang dilaksanakan Lembaga Penduduk dan Pembangunan Keluarga Negara mendapati tahap kesedaran kawalan ibu bapa terhadap penggunaan internet anak-anak menurun daripada 62.5 peratus pada tahun 2018 kepada 53.3 peratus pada 2020.

“Ibu bapa diseru memainkan peranan penting memastikan pengawasan dan kawalan terhadap kanak-kanak terutamanya terhadap penggunaan gajet iaitu melalui ‘parenting tools’ atau aplikasi berkaitan keibubapaan dalam talian sedia ada yang boleh dipercayai dan dimuat turun menerusi Google Play dan Apple Store,” katanya.

Rina juga meminta masyarakat untuk segera membuat laporan kepada pihak PDRM ataupun Talian Kasih 15999 apabila mengetahui atau mengesyaki apa-apa kes eksploitasi kanak-kanak melalui media sosial.


‘Kebun kerang’ didik nelayan jangan tamak

MERLIMAU 17 Ogos – Projek kebun kerang seluas 330 hektar yang kini sedang diusahakan di sepanjang perairan Merlimau hingga ke Sebatu dijangka dapat menampung bekalan pasaran yang kian merosot kini.

Malah trend kemerosotan hasil laut itu jelas kelihatan apabila ada yang dijual dipasaran saiznya agak kecil, namun harganya mencecah belasan ringgit bagi setiap sekilogram.

Dikatakan selain lokasi pembiakan yang tidak sesuai, sikap tamak segelintir pihak yang langsung tidak mengendahkan kelangsungan pembiakan sehingga menjejaskan populasi kerang suatu waktu dahulu memberi kesan pada masa kini.

Inisiatif yang diambil kerajaan dengan mewujudkan kebun kerang di Melaka, dengan permulaan seramai 10 nelayan dipilih dilihat bukan sahaja dapat menangani kepupusan hidupan laut itu tetapi sebagai sumber pendapatan tambahan kepada peserta.

Bagi nelayan, Mohamad Azahar Amer, 44, selepas menyertai program kebun kerang ini banyak teknik dan ilmu diperolehnya dalam menguruskan dan memastikan hasil pembiakan kerang berterusan.

Katanya, proses ‘menuai’ hasil kerang mungkin boleh dilakukan sesiapa sahaja, tetapi kaedah penternakan dan usaha memastikan populasinya tidak pupus perlu dipelajari dengan teknik yang betul.

“Selepas mengikuti program ini baru kita tahu tidak semua hasil kerang itu boleh diambil. Contohnya sebelum ini nelayan mahupun mereka yang terbabit ‘main kaut’ sahaja selagi boleh tetapi melalui kebun kerang ini segala langkah menguruskan hasil diajar oleh tenaga pengajar.

“Apa yang saya dengar sebelum ini, mereka yang terbabit hanya tahu kaut sahaja tetapi tidak tahu untuk ternak sehinggakan benih yang masih kecil turut diambil untuk dijual.

“Sepatutnya kerang yang masih kecil perlu dibiarkan untuk terus membesar manakala yang besar dibiar supaya menjadi induk bagi pastikan populasi hidupan ini berterusan,” katanya kepada Melaka Hari Ini.

Menurutnya, hasil benih yang ditaburkan pada penghujung Julai lalu dijangka dapat dituai dalam tempoh kira-kira enam bulan dan ia sekali gus memberi sinar baharu buat nelayan yang sebelum ini hanya bergantung kepada hasil tangkapan pukat hanyut.

“Sampai bila nelayan hendak berada di takuk lama sahaja,ia perlu ada perubahan, jadi dengan inisiatif ini kami boleh memperbaiki kehidupan yang lebih baik dengan pendapatan sampingan diperoleh,” katanya yang sudah 15 tahun menjadi nelayan.

Bagi seorang lagi nelayan, Said Bakar, 61, sekiranya usaha kebun kerang ini memberi perkembangan positif dan membuahkan hasil, sudah pasti ia bukan memberi rezeki kepada peserta malah akan memberi tempias kepada rakan yang lain.

Namun begitu katanya, peserta tidak hanya boleh duduk di darat dan menunggu benih kerang itu membesar, sebaliknya pemantauan serta tinjauan berterusan perlu dilakukan bagi memastikan benih membesar dengan baik selain mengelak dari berlakunya kes kecurian.

“Musuh kerang ini bukan hanya di laut sahaja tetapi di darat lagi teruk kerana mereka ini boleh tahu bila hasil-hasil ini dapat dituai jadi kita kena kerap jengah.

“Buat waktu ini ia menunjukkan perkembangan positif dan kita harap ianya akan berjaya sekaligus dapat beri pendapatan lumayan kepada nelayan malah apabila tiba musim tengkujuh kami tidak perlu lagi risau tidak dapat turun ke laut,” katanya.


Chong Wei mengimbau detik persaraan

KUALA LUMPUR 14 Jun — Legenda badminton negara Datuk Lee Chong Wei semalam berkongsi detik beliau memutuskan untuk bersara pada tanggal 13 Jun tahun lepas, sebagai satu keputusan yang berat.

“Ia adalah berat, terlalu berat,” kata Chong Wei dalam laman Facebook dan Instagram rasmi miliknya, bersempena setahun persaraan sebagai pemain kebangsaan.

Mengimbau kenangan sebelum menggantung raket, Chong Wei mengakui masih memikirkan untuk menyambung perjuangannya dalam sukan badminton sebelum melakukan pengumuman untuk bersara itu.

“Selepas menghabiskan waktu lama untuk mandi, saya memandang lelaki di cermin, ‘Hendak cuba sekali lagi?’ Kemudian saya memandang ke bawah leher dan badan. Badan saya sangat lemah dan kurus. Otot saya juga lembik. Parut di leher sangat dalam dan gelap selepas menjalani semua rawatan,” luah Chong Wei.

Bagaimanapun, pemenang pingat perak Sukan Olimpik tiga kali dan bekas pemain nombor satu dunia itu berkata isterinya Wong Mew Choo banyak memberi kekuatan ketika mengharungi detik sukar.

“Dia (Mew Choo) memandang ke dalam mata saya. Saya tidak dapat berkata-kata lagi. Dia memeluk saya, berbisik, “Kamu sudah memberikan segalanya”.

“Dalam kereta, saya dimaklumkan rakan-rakan media dari seluruh dunia akan menghadiri sidang media itu. Saya ambil skrip, cuba untuk menghafal untuk kali terakhir. Sebelah lagi tangan saya?Mencengkam kuat tangan Mew Choo,” tambahnya.

Mengingati kembali ketika sidang media, Chong Wei berkata beliau terlupa semua skrip yang sepatutnya diucapkan dan hanya ingat beberapa perkara penting sahaja.

“Sudah pun setahun. Setahun sejak saya mengumumkan untuk menamatkan 25 tahun perjuangan saya dalam badminton. Ia tidak akan sama lagi buat saya, tapi saya rasa sudah buat keputusan yang betul,” katanya.

Pemain kelahiran Pulau Pinang itu menamatkan kerjaya sebagai pemain badminton kebangsaan dengan 69 kejuaraan, termasuk 47 gelaran Siri Super, membolehkan beliau bergelar Raja Siri Super.


KKM sahkan individu positif COVID-19 hadiri mesyuarat di Jabatan Perdana Menteri

KUALA LUMPUR 5 Okt.  – Kementerian Kesihatan Malaysia (KKM) mengesahkan seorang individu yang telah menghadiri satu mesyuarat di Jabatan Perdana Menteri pada Sabtu lepas disahkan positif COVID-19.

Ketua Pengarah Kesihatan Tan Sri Dr Noor Hisham Abdullah berkata individu berkenaan  tidak mempunyai sebarang gejala dan kini telah dimasukkan ke hospital untuk pengasingan, pemerhatian dan rawatan mengikut protokol sedia ada.

“Pengesanan dan siasatan kontak kepada individu sedang dijalankan, termasuk saringan gejala dan pengambilan swab bagi pengesanan jangkitan COVID-19,” katanya dalam satu kenyataan di sini hari ini.

Dr Noor Hisham berkata kontak rapat yang telah dikenal pasti diberikan Surat Perintah Pengawasan dan Pemerhatian Di Rumah (HSO) selama 14 hari dari tarikh akhir pendedahan (kontak).

Beliau berkata semua yang hadir ke mesyuarat itu telah menjalani saringan kesihatan hari ini dan sampel diambil untuk ujian pengesanan jangkitan COVID-19.


Kerajaan setuju beri ‘ganjaran’ sempena Hari Pekerja 2022

KUALA LUMPUR, 1 Mei – Sebagai pengiktirafan dan penghargaan kepada golongan pekerja dalam menjana kemajuan negara, kerajaan bersetuju memberi ‘ganjaran’ sempena sambutan Hari Pekerja 2022 bertemakan “Pekerja Tonggak Keluarga Malaysia Dalam Pemulihan Negara”.

Perdana Menteri Datuk Seri Ismail Sabri Yaakob berkata hadiah itu termasuk kerajaan akan menanggung 80 peratus jumlah caruman individu bekerja sendiri menerusi Skim Keselamatan Sosial Pekerjaan Sendiri di bawah Pertubuhan Keselamatan Sosial (Perkeso) dengan sasaran sekurang-kurangnya sejuta ahli Keluarga Malaysia mendapat manfaat itu.

Selain itu, melalui Program Pembiayaan Insurans Kenderaan Keluarga Malaysia atau MyEzyCover.com yang diperkenalkan mulai hari ini (1 Mei), penjawat awam akan ditawarkan pakej pembiayaan secara ansuran sehingga 10 bulan tanpa sebarang caj faedah dan skim akan diperluaskan kepada sektor swasta.

“Program ini akan dilaksanakan Kementerian Sumber Manusia dengan kerjasama Perkeso dan Angkatan Koperasi Kebangsaan Malaysia Berhad (ANGKASA),” katanya dalam ucapan khas sempena Hari Pekerja 2022 yang disiarkan secara langsung di TV1, hari ini.

Ismail Sabri berkata gaji minimum RM1,500 yang berkuat kuasa hari ini pula merupakan hadiah kepada golongan pekerja atas dedikasi tanpa jemu dalam membangunkan ekonomi negara.

Perdana Menteri berkata kerajaan juga bersetuju mewajibkan penyediaan taska di tempat kerja bagi sektor awam kerajaan Persekutuan, kerajaan negeri dan badan berkanun sebelum diperluaskan ke sektor swasta.

Beliau berkata kerajaan telah menyediakan geran tahunan sebanyak RM10 juta pada 2019 dan RM30 juta sejak 2020 bagi inisiatif berkenaan, sekali gus memberi kelegaan kepada pekerja yang mempunyai anak kecil.

Selain itu, Perdana Menteri berkata pembukaan semula sempadan negara memberi ruang kepada pengambilan semula tenaga kerja asing dalam sektor tertentu terutama sektor 3D (kotor, bahaya dan sukar) namun tindakan itu bukan berhasrat membelakangkan pekerja tempatan.

Ismail Sabri berkata satu mekanisme komprehensif akan dirangka untuk mengurangkan kebergantungan terhadap pekerja asing supaya warga tempatan diberi keutamaan terlebih dahulu.

“Kementerian Sumber Manusia telah diminta supaya meneliti dan mengkaji aspek ini agar pekerja tempatan mendapat manfaat dengan menambah baik kadar gaji, pakej pekerjaan dan kemajuan kerjaya,” katanya.

Ismail Sabri berkata kerajaan juga meratifikasi Protokol 29 Pertubuhan Buruh Antarabangsa (ILO) sebagai bukti komitmen menghapuskan buruh paksa di Malaysia, sekali gus memastikan produk dan barangan negara tidak lagi dikenakan sekatan masuk ke pasaran antarabangsa kerana didakwa menggunakan buruh paksa.

Sementara itu, Perdana Menteri berkata kerajaan juga melancarkan portal UPSkills Malaysia untuk pekerja meningkatkan kemahiran dan menjadikannya pusat rujukan tunggal yang menghimpunkan maklumat 6,143 penyedia latihan meliputi 35 bidang kemahiran.

Selain itu, katanya pelbagai inisiatif telah dilaksanakan bagi memastikan Keluarga Malaysia dapat meneruskan kehidupan antaranya Program Subsidi Upah (PSU) yang membantu lebih 350,000 majikan di seluruh negara dengan peruntukan RM20.34 bilion selain berjaya mengekalkan 2.95 juta individu dalam sektor pekerjaan.

Menurutnya, kerajaan juga telah meningkatkan had siling gaji bulanan diinsuranskan daripada RM4,000 kepada RM5,000 yang memanfaatkan sembilan juta pekerja khususnya pencarum Perkeso di seluruh negara.

“Sekali lagi, saya ingin merakamkan setinggi-tinggi penghargaan dan mengucapkan Selamat Hari Pekerja kepada semua pekerja, pemimpin dan ahli kesatuan-kesatuan sekerja yang ada di negara ini,” katanya yang turut mengucapkan Selamat Hari Raya Aidilifitri kepada seluruh Keluarga Malaysia.-BERNAMA


PKP 2.0 dilanjutkan bermula 5 hingga 18 Februari

KUALA LUMPUR 2 Feb. – Perintah Kawalan Pergerakan (PKP) 2.0 yang sedang dilaksanakan di seluruh negara kecuali Sarawak, yang dijadualkan berakhir pada 4 Februari ini, dilanjutkan dua minggu lagi sehingga 18 Februari depan.

Menteri Kanan (Kluster Keselamatan) Datuk Seri Ismail Sabri Yaakob berkata keputusan itu diambil atas penilaian risiko dan nasihat daripada Kementerian Kesihatan Malaysia (KKM) yang menyaksikan trend peningkatan kes di semua negeri.

Perkara itu diputuskan pada Mesyuarat Khas Majlis Keselamatan Negara Mengenai Perintah Kawalan Pergerakan (PKP) hari ini, katanya pada sidang media perkembangan PKP di Wisma Pertahanan di sini, hari ini.

“KKM mengesahkan kes harian di kesemua negeri-negeri ini masih menunjukkan trend peningkatan dengan kadar positivitinya dalam kluster adalah 20 hingga 40 peratus, malah penularan sporadik dalam komuniti juga tinggi yang melibatkan warga negara dan juga yang bukan warganegara.

“Sidang khas hari ini bersetuju untuk melanjutkan PKP 2.0 di seluruh negara bermula dari 5 hingga 18 Feb kecuali kawasan-kawasan di Sarawak yang telah diisytiharkan di bawah PKP Bersyarat (PKPB),” katanya. – BERNAMA


RM10,000 bantu pelajar susah di lima sekolah

DURIAN TUNGGAL 10 April – Sebanyak lima buah sekolah di negeri ini disasarkan menerima sumbangan RM10,000 setiap satu bagi membantu pelajar kurang berkemampuan.

Pengarah Urusannya, Datuk Yap Pit Kian berkata, sumbangan itu akan diagihkan kepada sekolah yang benar-benar mempunyai pelajar susah bagi membantu pembelajaran mereka.

“Kita beri sumbangan kepada pihak sekolah dan sumbangan itu terpulang kepada pihak sekolah untuk uruskan bagaimana, peruntukan kita berikan ini bernilai RM10,000 untuk setahun di sekolah yang terpilih sahaja.

“Tahun ini sekolah pertama menerima sumbangan ini ialah Sekolah Menengah Kebangsaan (SMK) Durian Tunggal yang mana seramai 10 pelajar akan diberikan bantuan ini yang mana setiap seorang akan menerima RM1,000.

“Sasaran kita lima sekolah akan dipilih tahun ini menerima sumbangan, bagaimanapun kita sedang meneliti sekolah mana yang betul-betul layak,” katanya kepada pemberita selepas menyampaikan Sumbangan Hari Raya di SMK Durian Tunggal di sini, hari ini.

“Selain kriteria sekolah berkenaan, kita juga memilih sekolah mengikut lokasi projek pembangunan dilaksanakan oleh kita, mengikut negeri pula antara yang terlibat adalah di Melaka, Kedah dan Johor.

“Kita akan terus bekerjasama dengan pihak sekolah untuk memastikan sama ada sekolah itu layak menerima bantuan untuk pelajar mereka atau tidak, staf kita juga akan membuat kaji selidik setiap sekolah yang menerima bantuan,” katanya.


Polis rekod keterangan tiga pelajar bantu siasatan kes buli

SHAH ALAM, 22 Okt – Polis telah merekodkan keterangan tiga pelajar lelaki Tingkatan Satu bagi membantu siasatan kejadian buli melibatkan seorang pelajar lelaki di sebuah ladang kelapa sawit di Banting, dekat sini baru-baru ini.

Ketua Polis Daerah Kuala Langat Supt Ahmad Ridhwan Mohd Nor berkata pihaknya menerima satu laporan malam tadi daripada seorang suri rumah berusia 40 tahun menyatakan anak lelakinya yang berusia 13 tahun dibuli.

“Punca kejadian dipercayai pelajar-pelajar berkenaan tidak berpuas hati dengan mangsa yang tidak hadir bertemu guru disiplin berikutan kegiatan mereka ponteng sekolah pada 12 Okt lepas,” katanya dalam kenyataan hari ini.

Beliau turut menasihatkan orang ramai supaya tidak membuat sebarang spekulasi atau menyebarkan berita yang tidak sahih mengenai kejadian yang boleh menggugat ketenteraman awam.

Semalam, tular menerusi media sosial, video berdurasi 55 saat memaparkan seorang pelajar menangis selepas ditampar dan ditendang beberapa kali oleh sekumpulan pelajar.


Kes baharu COVID-19 catat 11,332 kes – Dr Noor Hisham

Ketua Pengarah Kesihatan Tan Sri Dr Noor Hisham Abdullah berkata, dengan perkembangan terbaharu itu menjadikan jumlah kumulatif kes COVID-19 di negara ini adalah 2,220,526 kes.

“Sarawak masih merekodkan kes baharu tertinggi iaitu 2,358 kes diikuti Johor (1,319 kes), Selangor (1,231 kes) dan Kelantan dengan 1,088 kes,” katanya yang berkongsi data tersebut melalui Facebooknya hari ini.

Data itu juga memaklumkan terdapat lapan negeri yang masih merekod tiga digit kes iaitu Sabah dengan 965 kes, Pulau Pinang (895 kes), Kedah (819 kes), Perak (678 kes), Pahang (677 kes), Terengganu (629 kes), Melaka (303 kes), Kuala Lumpur (240 kes).


Duit simpanan jurutera RM261,000 lebur selepas terpedaya pelaburan kupon tidak wujud

Timbalan Ketua Polis Daerah Johor Bahru Utara Supt Fariz Ammar Abdullah berkata wanita warga tempatan berusia 40 tahun itu membuat laporan polis pada 21 Ogos lepas.

“Kupon itu dijual oleh individu tersebut dan dia telah berjanji kepada mangsa bahawa akan mendapat pulangan wang sebanyak lima peratus dan modal dalam 30 minit selepas pembayaran dibuat.

“Mangsa didapati telah membuat pemindahan wang melibatkan sebanyak 17 transaksi secara dalam talian ke akaun-akaun bank yang diberikan individu itu,” katanya dalam kenyataan di sini hari ini.

Bagaimanapun mangsa menyedari telah ditipu selepas pautan laman web yang diberikan individu tersebut yang didakwa boleh melihat keuntungan yang bakal diperoleh, tidak boleh diakses.

Kes disiasat mengikut Seksyen 420 Kanun Keseksaan dan Fariz Ammar turut menasihati orang ramai supaya berhati-hati apabila berurusan d individu yang tidak dikenali secara maya atau melibatkan traksaksi wang dalam jumlah besar.


Nadma kenal pasti anggota APM terima suntikan vaksin fasa pertama

ALOR GAJAH 27 Feb – Agensi Pengurusan Bencana Negara (NADMA) sedang mengenal pasti barisan hadapan dalam kalangan pegawai dan anggota Angkatan Pertahanan Awam Malaysia (APM) yang akan diberi suntikan vaksin dalam Fasa Pertama Program Imunisasi COVID-19 Kebangsaan.

Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof berkata, mereka termasuk dalam kalangan yang kerap berurusan dengan orang awam secara terus, sekali gus berisiko terdedah dengan virus berkenaan.

Beliau berkata senarai nama mereka masih belum diputuskan setakat ini, namun beliau yakin yakin ia akan dapat dimuktamadkan selewat-lewatnya minggu hadapan.

“Bagi fasa pertama ini sebahagiannya akan diberi keutamaan manakala sebahagian lagi akan diberi suntikan secara berperingkat mengikut fasa yang ditetapkan,” katanya kepada Bernama selepas Program Info On Wheels (IOW): Hebahan Mengenai Program Vaksinasi dan Proklamasi Darurat di Pasar Malam Alor Gajah di sini, hari ini.

Terdahulu beliau mengedarkan risalah berkaitan kepentingan vaksinasi di bawah Program Imunisasi COVID-19 Kebangsaan dalam usaha memutuskan rantaian pandemik di negara ini kepada pengunjung dan peniaga di pasar malam itu.

Sementara itu Mohd Redzuan berkata Program IOW penting dalam usaha menyalurkan maklumat tepat dan sahih, berkaitan kepentingan vaksinasi kepada rakyat agar program berkenaan berjalan lancar.

Beliau berkata menerusi program turun padang itu juga, rakyat akan digalakkan untuk mendapatkan suntikan vaksin COVID-19, sekali gus segera membuat pendaftaran menerusi aplikasi MySejahtera.

“Kita turut menyarankan kepada rakyat agar terus mengamalkan norma baharu dalam kehidupan mereka seperti memakai pelitup muka dan mengamalkan penjarakan sosial walaupun telah mendapat suntikan vaksin,” katanya.


Selamat pulang anak Masjid Tanah!

MASJID TANAH 18 November – Barisan Nasional (BN) Masjid Tanah menasihatkan pengundi luar yang pulang untuk menunaikan tanggungjawab sebagai pemilih esok supaya sentiasa berhati dan merancang perjalanan.

Calon BN Parlimen Masjid Tanah, Abdul Hakim Abdul Wahid berharap supaya diberikan kepercayaan, sokongan teguh dan mandat pada Pilihan Raya Umum ke-15 (PRU15) kali ini.

“Kepada pengundi luar yang juga anak Masjid Tanah yang pulang ke kampung halaman masing-masing diharapkan anda semua selamat sampai ke pangkuang keluarga.

“Saya memohon diberikan kepercayaan ini agar mandat rakyat dapat dijalankan BN,” katanya eliau berkata demikian kepada Melaka Hari Ini selepas menyertai konvoi  jelajah pecutan akhir anak Muda Masjid Tanah diketuai Pengerusi BN Negeri Melaka, Datuk Seri Ab Rauf Yusoh di Villa D’ Acqua, di sini, petang tadi.

Konvoi berkenaan membabitkan lebih 1,000 pelbagai jenis model membabitkan anak muda dari lima Dewan Undangan Negeri (DUN) dalam Parlimen Masjid Tanah.

Sementara itu, Ab Rauf menasihatkan kepada pengundi luar yang pulang ke Masjid Tanah agar tidak tersalah pilih dalam PRU kali ini.

“Selamat pulang dan selamat menunaikan tanggungjawab anda semua yang pulang ke kampung, biarpun pilihan itu terletak pada hati sendiri namun saya mengingatkan janganlah tersalah pilih kerana jika tersalah pilih maka amat sukar untuk kita perbetulkan nanti.

“Jadi kali ini kita perlu pilih BN untuk kembali semula menuju pemerintahan di Putrajaya kerana semoga Melaka dan Putrajaya akan seiring sejalan demi masa depan anak bangsa, agama dan negara,” katanya.


Kes lucut hak: Rosmah tidak mahu tuntut rantai tangan berlian bernilai USD$220,500

KUALA LUMPUR, 8 Jun – Datin Seri Rosmah Mansor hari ini menarik balik tuntutannya terhadap rantai tangan emas putih bertatahkan berlian bernilai US$220,500 yang kini disimpan dalam bilik kebal Bank Negara Malaysia (BNM).

Peguam Datuk David Gurupatham, yang mewakili syarikat barang kemas Lubnan, Global Royalty Trading SAL turut mengesahkan bahawa isteri bekas Perdana Menteri Datuk Seri Najib Tun Razak itu tidak mahu menuntut rantai tangan tersebut.

Barang kemas itu adalah antara pelbagai barangan yang dirampas polis dari premis milik Obyu Holdings Sdn Bhd di Pavilion Residences pada Mei 2018, yang didakwa ada kaitan dengan skandal kewangan 1Malaysia Development Berhad (1MDB).

Sementara itu, peguam Syazwani Mohd Zawawi yang mewakili Najib berkata pihaknya telah menghantar satu representasi kepada pihak pendakwaan pada 26 Mei lepas berhubung tuntutan Najib, selaku pihak ketiga terhadap tujuh utas jam tangan yang dituntut sebelum ini, namun masih belum menerima maklum balas berkenaan representasi tersebut.

Timbalan Pendakwa Raya Faten Hadni Khairuddin berkata Jabatan Peguam Negara (AGC) telah menerima representasi itu dan ia masih dikaji selain akan memaklumkan kepada mahkamah sekiranya terdapat perkembangan berhubung perkara tersebut.

Terdahulu, Faten Hadni memohon untuk meminda senarai harta dalam notis usul pelucuthakan harta iaitu 2,436 unit barang kemas, tujuh utas jam tangan dan 29 unit beg tangan yang mana kesemua barangan itu disita di kondominium milik Obyu Holdings di Pavilion Residences pada 17 Mei 2018.

Muhammad Jamil membenarkan permohonan pindaan notis usul itu dan menetapkan 26 dan 27 Sept ini bagi pendengaran permohonan pihak pendakwaan untuk melucut hak harta-harta tersebut.

Pada 2019, pihak pendakwaan memfailkan permohonan pelucuthakan pelbagai barangan dirampas termasuk 11,991 barang kemas, 401 utas jam tangan dan 16 aksesori jam tangan, 234 pasang cermin mata dan 306 beg tangan serta wang tunai pelbagai denominasi berjumlah RM114,164,39.- BERNAMA


Melaka akan terima pemberian tahunan RM210 juta tahun depan – Tengku Zafrul

KUALA LUMPUR 18 Nov – Kerajaan Persekutuan akan memperuntukkan sejumlah RM210 juta menerusi pemberian tahunan kepada Melaka pada 2022, kata Menteri Kewangan Tengku Datuk Seri Zafrul Abdul Aziz.

“Daripada 171 projek yang diluluskan bagi Melaka, 39 merupakan projek baharu yang telah diluluskan bagi 2022 yang melibatkan peruntukan RM51.8 juta,” katanya pada sesi Waktu Pertanyaan Menteri di Dewan Rakyat, pada Khamis.

Beliau menjawab pertanyaan Datuk Seri Ahmad Maslan (BN-Pontian) mengenai senarai peruntukan dan bantuan yang diberikan kepada rakyat dan kerajaan Melaka bagi 2021 dan menerusi Bajet 2022 selain peruntukan kewangan daripada kerajaan Persekutuan bagi 2022.

Tengku Zafrul berkata bagi 2021, kerajaan Melaka telah menerima sejumlah RM534 juta yang disediakan di bawah Anggaran Perbelanjaan Pembangunan Melaka, melibatkan 161 projek di samping peruntukan berjumlah RM205 juta di bawah Pemberian Kerajaan Persekutuan kepada Kerajaan Negeri Melaka.

“Secara keseluruhan, peruntukan yang telah disediakan di bawah pakej rangsangan ekonomi, peruntukkan pembangunan dan pemberian kerajaan Persekutuan kepada Melaka bagi 2021 dianggarkan sebanyak RM1.5 bilion,” katanya.

Beliau berkata penduduk Melaka juga akan terus menerima bantuan tunai dengan anggaran peruntukan melebihi RM300 juta, yang akan memberi manfaat kepada hampir 300,000 penerima melalui bantuan bulanan kebajikan masyarakat serta Bantuan Keluarga Malaysia (BKM).- BERNAMA


Lelaki warga tempatan ditahan miliki rokok seludup

KLUANG, 13 September – Seorang lelaki warga tempatan ditahan di sebuah premis di Pekan Baru Layang-Layang, dekat sini, petang semalam, kerana memiliki sejumlah rokok putih dipercayai rokok seludup.

Ketua Polis Daerah Kluang ACP Bahrin Mohd Noh berkata dalam serbuan pada pukul 3 petang itu, lelaki berusia 34 tahun itu ditahan bersama 255 karton rokok tanpa cukai kastam pelbagai jenama bernilai RM60,669, dipercayai untuk dipasarkan sekitar daerah itu.

Beliau berkata serbuan di premis menjual barangan runcit itu melibatkan jenama rokok jenis U2, Tiara Merah, RE King Merah dan RE Bold Hitam.

“Turut dirampas rokok jenama Touro Hitam, LA Hitam, Canyon Blast Biru, Canyon Menthol Hijau, Clas Mind Putih, Galaxy Merah, Sampoerna Mild Putih, Gudang Baru, Gudang Garam Menthol Mild Putih, Impact Diplomat Hitam; John Merah dan Luffman Classics Putih,” katanya dalam kenyataan, hari ini.

“Kes disiasat di bawah Seksyen 135 (1) (d) Akta Kastam 1967 dan jika sabit kesalahan, boleh didenda sehingga 20 kali ganda nilai barangan atau penjara sehingga tiga tahun atau kedua-duanya sekali. Permohonan reman akan dilakukan hari ini,” kata Bahrin.


Lebih 1,000 penonton, bukti positif perkembangan bola sepak wanita Melaka

PAYA RUMPUT 2 April – “Lebih 1,000 penonton menyaksikan perlawanan akhir kejohanan bola sepak wanita di stadium malam ini bukti perkembangan positif bola sepak wanita di negeri ini.”

Katanya, sambutan penyokong yang memberangsangkan itu juga bukti sukan bola sepak wanita itu semakin mendapat tempat dalam kalangan wanita di negeri ini.

“Kejohanan julung kali ini bukan sekadar untuk mencungkil bakat sahaja, malahan ia juga antara usaha dalam menyemarakkan lagi minat sukan bola sepak dalam kalangan wanita.

“Hal ini kerana liga ini kita laksanakan dalam tempoh yang singkat iaitu dalam sebulan sahaja. Dan sukan ini untuk rakyat Melaka,” katanya.

Beliau berkata demikian kepada Melaka Hari Ini pada perlawanan akhir Liga Bola Sepak Wanita Piala Datin Seri Utama Munira 2022 yang disempurnakan Datin Seri Utama Munira M Yusop di Stadium Hang Jebat di sini malam tadi.


Bazar Aidilfitri dibenar beroperasi hingga 2 pagi mulai esok

Menteri Kanan (Kluster Keselamatan) Datuk Seri Ismail Sabri Yaakob berkata, keputusan itu dibuat selepas mendengar rayuan penjaja bazar Aidilfitri untuk melanjutkan tempoh waktu berniaga mereka.

“Jadi mereka (peniaga) mohon supaya dilanjutkan dan mesyuarat hari ini bersetuju untuk melanjutkan perniagaan bazar Aidilfitri sehingga jam 2 pagi,” katanya.

Beliau berkata demikian pada sidang media mengenai perkembangan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) hari ini.

Sebelum ini kerajaan membenarkan waktu operasi bazar Ramadan dari jam 3 petang hingga 8 malam manakala bazar Aidilfitri bermula jam 10 pagi hingga 12 tengah malam.


Kertas siasatan ADUN positif dadah diserah kepada Pengarah Pendakwaan Negeri

GEORGE TOWN, 18 Feb – Polis Pulau Pinang telah menyerahkan kertas siasatan kes Ahli Dewan Undangan (ADUN) Perak yang ujian air kencingnya positif dadah ketika ditahan di sebuah pusat hiburan di Perai dekat sini bulan lepas, kepada Pengarah Pendakwaan Negeri (PPN) untuk tindakan selanjutnya.

Ketua Jabatan Siasatan Jenayah Narkotik Pulau Pinang, ACP Mustafa Kamal Gani Abdullah berkata kertas siasatan yang lengkap dengan laporan patologi sampel air kencing ADUN itu diserahkan pada 3 Feb lepas.

“Setakat ini kami belum mendapat sebarang arahan daripada PPN untuk tindakan lanjut, sama ada untuk mendakwa atau sebaiknya,” katanya kepada pemberita di sini hari ini.

Kertas siasatan berkenaan sebelum ini sudahpun diserahkan kepada PPN Pulau Pinang sekitar hujung bulan lepas, namun ia dikembalikan untuk beberapa tindakan susulan.

Pada 13 Jan lepas, dalam serbuan kira-kira pukul 9 malam di sebuah pusat hiburan di Perai, 48 individu ditahan dengan 36 daripadanya berkaitan kes narkotik manakala 12 lagi berkaitan kes jenayah, dan seorang daripada yang ditahan ialah ADUN Pasir Bedamar, Terence Naidu apabila ujian air kencing mendapati dia positif dadah.

Terence Naidu bagaimanapun menafikan beliau mengambil dadah, malah dalam surat penjelasannya kepada DAP beliau memberitahu hasil ujian saringan air kencing yang dibuat di sebuah klinik kemudiannya mendapati beliau negatif dadah.- BERNAMA


Lelaki Bangladesh ditahan bunuh, tanam rakan serumah

SEREMBAN 22 Julai – Seorang lelaki warga Bangladesh berusia 29 tahun, ditahan selepas mengaku membunuh dan menanam mayat rakan senegaranya, di kawasan pembinaan di Taman Mutiara Galla di sini pada 13 Julai lalu.

Ketua Polis Daerah Seremban Asisten Komisioner Mohd Said Ibrahim berkata, kejadian terbongkar apabila majikannya mengesyaki sesuatu berlaku kepada mangsa yang sudah lama tidak hadir ke tempat kerja, dan membuat laporan polis kira-kira jam 6.30 petang, semalam.

Menurutnya siasatan awal mendapati, berlaku perselisihan faham antara suspek dan mangsa berumur 30 tahun yang tinggal serumah sejak sebulan lepas itu, sebelum bertindak memukul mangsa dengan kuat di kepala menggunakan sebatang kayu.

“Apabila majikan ke tempat kerja mereka, suspek yang berasa takut kemudiannya melarikan diri namun berjaya ditangkap majikan sebelum membawanya ke balai polis, dan mendedahkan bahawa dia telah melakukan pembunuhan itu.

“Suspek telah menunjukkan kayu yang digunakan untuk memukul mangsa serta lokasi mayat ditanam iaitu di sebuah rumah yang masih dalam pembinaan,” katanya ketika dihubungi Bernama di sini hari ini.

Mohd Said berkata mayat mangsa kemudiannya dihantar ke Hospital Tuanku Ja’afar di sini untuk tindakan lanjut dan kes disiasat mengikut Seksyen 302 Kanun Keseksaan.


Sektor awam, swasta dan NGO digesa bekerjasama jayakan Semarak Niaga

KUALA LUMPUR, 20 Feb – Kalangan agensi-agensi kerajaan, sektor swasta, badan bukan kerajaan (NGO), syarikat berkaitan kerajaan (GLC) dan syarikat pelaburan berkaitan kerajaan (GLIC) digesa bekerjasama bagi merealisasikan inisiatif Program Semarak Niaga Keluarga Malaysia (Semarak Niaga) demi kesejahteraan seluruh Keluarga (Perniagaan) Malaysia.

Ketika membuat gesaan itu, Perdana Menteri Datuk Seri Ismail Sabri Yaakob berkata kerjasama sedemikian akan mewujudkan pelbagai peluang pekerjaan bagi membantu rakyat membina semula kehidupan mereka, memberi sokongan kepada perniagaan-perniagaan terjejas dan memperkukuh sistem perlindungan sosial negara.

“Secara keseluruhan, kerajaan yakin inisiatif ini akan akan memulihkan kehidupan Keluarga Malaysia dan pembangunan sosio-ekonomi negara secara lebih seimbang, inklusif dan mampan,” katanya dalam wawancara bertulis bertajuk “Inisiatif Semarak Niaga Keluarga Malaysia (Bajet 2022)” pada Sabtu.

Perdana menteri berkata, Semarak Niaga merupakan komitmen kerajaan membantu kalangan perniagaan, terutamanya perusahaan mikro, kecil dan sederhana (PMKS) untuk bangkit semula serta membina keupayaan dan daya saing mereka berikutan pandemik COVID-19.

“Oleh itu, melalui Bajet 2022, sebanyak RM40 bilion telah diperuntukkan bagi tujuan ini yang merangkumi pelbagai bentuk pinjaman, termasuklah suntikan ekuiti,” kata beliau.

Malah, di bawah Semarak Niaga, kerajaan turut menyediakan jaminan pembiayaan berjumlah RM22 bilion yang disediakan oleh Syarikat Jaminan Pembiayaan Perniagaan (SJPP), termasuk RM2 bilion khusus untuk Bumiputera yang akan memudahkan perusahaan kecil dan sederhana (PKS) mendapat pembiayaan baharu yang sebelum ini sukar diperoleh, kata Ismail Sabri.

“Inisiatif Semarak Niaga mencerminkan semangat Keluarga Malaysia yang mana seluruh komuniti usahawan daripada perusahaan mikro hinggalah syarikat tersenarai awam boleh memohon.

“Akibat pandemik COVID-19, kita tahu yang paling terkesan adalah golongan PMKS. Mereka perlu dibantu, tidak kira dari segi skim pembiayaan seperti pinjaman langsung, mahupun geran padanan supaya keupayaan mereka untuk memulakan semula perniagaan bagi jangka masa panjang dapat dijamin,” katanya.

Sehubungan itu, Ismail Sabri mempelawa komuniti usahawan untuk merebut peluang tersebut yang akan membolehkan mereka pulih dan bangkit semula, sekali gus menyokong usaha pemulihan sosioekonomi negara.

“Komuniti usahawan dan perniagaan digalakkan untuk melayari Portal Manfaat Bajet 2022 di https://budget.mof.gov.my/manfaat/. Portal interaktif ini menyediakan pelbagai maklumat mengenai skim-skim dan manfaat yang ditawarkan di bawah inisiatif Semarak Niaga ini,” katanya.

Melangkah ke hadapan, perdana menteri berkata kerajaan juga sentiasa komited dalam memangkin pemulihan serta meningkatkan daya tahan dan daya saing sektor perniagaan, terutama PMKS.- BERNAMA


Cooperation of people determines success in fight against COVID-19

KUALA LUMPUR May 29 — Yesterday marks one week where no deaths due to COVID-19 have been recorded in the country, and the number of recovered cases was almost nine times that of the 10 new positive cases.

This is the lowest number of new cases recorded since the Movement Control Order (MCO) and the Conditional Movement Control Order (CMCO) were implemented, indicating that the government had taken the correct measures to fight the disease.

At the same time, said Health Director-General Datuk Dr Noor Hisham Abdullah, the trend of the spread of COVID-19 among the local population had dropped.

In this aspect, besides the frontliners who have been consistent in their efforts to fight the disease, the ordinary people who complied with the standard operating procedure (SOP) and heeded the advice of the government must also be appreciated.

Undeniably, there were some who violated the SOP, and these stubborn ‘bad apples’ must be punished as a lesson to themselves and others.

Just look at the situation in our neighbouring country, Indonesia, where the health frontliners have started to give up because many people ignored the Large-Scale Social Restrictions (PSBB) imposed by the government since March 15.

The hashtag #Indonesiaterserah is currently trending in the social media with Indonesian netizens posting their comments about those people who ignore the PSBB.

Surely we do not want this to happen in our country. As Prime Minister Tan Sri Muhyiddin Yassin said, compliance with the CMCO will lessen the burden on the frontliners, while it is important that government comes up with an exit plan before the CMCO ends.


Dr Adham sedia beri kerjasama kepada SPRM siasat isu perolehan COVID-19

SERDANG, 25 Mei – Bekas Menteri Kesihatan Datuk Seri Dr Adham Baba sedia memberikan kerjasama kepada Suruhanjaya Pencegah Rasuah Malaysia (SPRM) berikutan dakwaan berlaku isu rasuah dan penyelewengan berhubung perolehan berkaitan COVID-19.

Beliau yang memegang portfolio itu semasa negara sedang berhadapan dengan wabak itu mula melanda negara mengakui pernah menerima sendiri aduan mengenai perkara itu sekali gus menjelaskan perkara itu berlaku di peringkat pentadbiran.

“Kita gunakan perolehan kecemasan jadi keperluan mendesak banyak benda yang dilakukan nak cepat ada yang terpaksa pesan dahulu dan ada juga yang perlukan deposit, ini semua tak melalui proses-proses seperti biasa, ada perkara-perkara yang saya sedar dan saya sebagai menteri pada ketika itu menasihati mereka.

“Saya sebagai menteri saya menjaga dasar dan pelaksanaan dilakukan oleh pihak pentadbiran, saya menyenaraikan semua keperluan pelaksanakan oleh mereka, saya bersedia untuk beri kerjasama kepada SPRM tidak ada keraguan kerana ini penggunaan kecemasan pertama kali,” katanya.

Dr Adham berkata demikian kepada pemberita selepas menyaksikan majlis pertukaran memorandum persefahaman (MoU) di antara National Instituteof Biotechnology Malaysia, Solution Biologics Sdn Bhd dan Cansino Biologics Inc (CanSino).

Semalam Ketua Pesuruhjaya SPRM Tan Sri Azam Baki dilaporkan berkata pihaknya sedang menjalankan siasatan terhadap perolehan berkaitan COVID-19 melibatkan rasuah dan penyelewengan selain turut melihat kepada penyalahgunaan kuasa.

Berkenaan majlis itu, Dr Adham yang juga Menteri Sains Teknologi dan Inovasi (MOSTI) berkata MoU yang telah ditandatangani oleh tiga pihak itu bertujuan memupuk kerjasama jangka panjang dalam pembangunan, penyelidikan dan pengkomersialan vaksin manusia.

“MoU ini memberi tumpuan kepada program penyelidikan bersama pembangunan vaksin terpilih, pertukaran penyelidik dan pakar teknikal, pemindahan teknologi dan pengetahuan serta pengkomersialan produk vaksin untuk pasaran Malaysia dan antarabangsa.- BERNAMA


Malaysia bakal terima pelaburan berjumlah RM34 bilion daripada Ajlan Bros

KUALA LUMPUR, 29 Ogos – Konglomerat Arab Saudi, Ajlan Bros Holding Group bakal melabur hampir RM34 bilion (US$7.5 billion) dalam sembilan syarikat Malaysia, kata Perdana Menteri Datuk Seri Ismail Sabri Yaakob.

Sembilan syarikat terbabit ialah Dagang NeXchange Bhd (DNeX), Aerodyne Systems Sdn Bhd, National Aerospace & Defence Industries Sdn. Bhd (NADI), Twistcode Technologies Sdn Bhd, CyberSecurity Malaysia, Malaysia Genomics Resources Centre Bhd, Meta Universe Sdn Bhd, Light Up 7 Sdn Bhd and My Events Sdn Bhd, katanya dalam satu kenyataan hari ini.

Ia telah membuat pelaburan yang besar di lebih dari 25 negara dan memiliki aset bernilai lebih daripada US$15 bilion serta hasil lebih US$2 billon.


Kerajaan tidak pernah halang media lapor sebarang berita

BANDARAYA MELAKA 29 Mei – Perdana Menteri Datuk Seri Ismail Sabri Yaakob menyambut baik Deklarasi Melaka yang diumumkan pada Hari Wartawan Nasional (HAWANA) 2022 di Hotel Hatten, di sini, hari ini.

Katanya, kerajaan sentiasa mendengar dan prihatin terhadap semua yang dilaporkan oleh media sebelum tindakan susulan diambil untuk menyalurkan bantuan kepada Keluarga Malaysia.

Malah, beliau turut memberi jaminan tiada apa yang hendak disembunyikan kerajaan dalam penyaluran maklumat demi kepentingan Keluarga Malaysia dan pembangunan negara.

“Menjadi harapan kerajaan agar golongan wartawan terus menyiarkan laporan yang adil dan proaktif dalam mengeluarkan cadangan bagi penyelesaian kepada sesuatu isu yang dibangkitkan.

“Saya yakin, langkah semak dan imbang terhadap setiap informasi yang diterima sebelum disebarkan tetap menjadi amalan media bagi mengelak berlaku sebarang salah lapor yang boleh menjejaskan integriti dan kepercayaan orang ramai terhadap media,” katanya.

Hadir sama, Ketua Menteri Datuk Seri Utama Sulaiman Md Ali, Menteri Komunikasi dan Multimedia Tan Sri Annuar Musa, Setiausaha Kerajaan Negeri Datuk Zaidi Johari, barisan EXCO Melaka, ADUN Melaka dan lain-lain kenamaan.


Kerajaan kaji sidang Parlimen secara hibrid- Takiyuddin

KUALA LUMPUR 4 Jun – Kerajaan sedang mengkaji untuk mengadakan persidangan Dewan Rakyat dan Dewan Negara secara hibrid bagi memastikan Parlimen dapat berperanan sebagaimana sewajarnya walaupun negara masih berdepan dengan pandemik COVID-19.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, satu mesyuarat diadakan secara maya antara pihaknya dan kedua-dua Yang Dipertua Dewan Rakyat dan Dewan Negara serta Timbalan-Timbalan Yang Dipertua bagi membincangkan perkara berkaitan persiapan ke arah pelaksanaan Parlimen secara hibrid itu.

“Mesyuarat hari ini pada dasarnya bersetuju dengan pelan konsep Parlimen hibrid yang berasaskan penyertaan Ahli Parlimen secara kehadiran fizikal dan juga secara maya,” katanya dalam kenyataan di sini.

“Mesyuarat turut memutuskan supaya kajian lebih terperinci dibuat segera bagi menyediakan kertas lengkap yang akan diangkat dalam waktu terdekat untuk pertimbangan dan kelulusan Jemaah Menteri,” katanya.


Perzim, UTHM meterai MoA pulihara seni bina warisan Melaka

SERI NEGERI 30 Sept. – Perbadanan Muzium Melaka (Perzim) bersama Universiti Tun Hussein Onn Malaysia (UTHM) memeterai Memorandum Perjanjian (MoA) dalam usaha memastikan seni bina warisan Melaka terpelihara.

Ketua Menteri Datuk Seri Utama Sulaiman Md Ali berkata, kerjasama kedua belah pihak itu telahpun dirancang sejak tiga tahu lalu untuk memfokuskan kepada pemuliharaan dan penjagaan warisan yang ada di negeri ini.

“Perancangan ini telahpun dimulakan sejak tiga tahun dulu dan akhirnya beberapa pendekatan telah diambil bagi memastikan MoA pada pagi ini dapat direalisasikan.

“Antara fokus utama adalah pembangunan garis panduan pemeriksaan dan penilaian kerosakan bangunan warisan, Kajian Kualiti Udara Dalaman (IAQ) di bangunan warisan yang memfokuskan kepada kelembapan relatif dan bahan akibat penggunaan pendingin hawa.

“(Selain itu) kajian daya tahan Bangunan Studthuys yang fokus kepada cadangan kerja penyelamatan dan tatacara pemuliharaan membuat perancangan dan pelaksanaan semua projek penyelidikan dan lain-lain.

Beliau berkata demikian pada sidang media selepas Majlis Menandatangani MOA antara Perzim dan UTHM di Seri Negeri di sini, hari ini.

“Jadi inilah tugas Perzim dan UTHM untuk memelihara warisan sejarah yang ada di Melaka, jadi kerjasama ini saya harap dapat menghasilkan lagi penemuan-penemuan baharu warisan bagi Negeri Melaka,” katanya.

Hadir sama Setiausaha Kerajaan Negeri, Datuk Ts. Kamel Mohamed; Exco Pelancongan merangkap Pengerusi Lembaga Perzim, Datuk Muhammad Jailani Khamis dan Naib Cancelor UTHM, Prof Datuk Ts Dr. Wahid Razzaly.


Pelancong mula datang ke Melaka

BANDA HILIR 14 Jun – Selepas kira-kira tiga bulan aktiviti sektor pelancongan dihentikan ekoran wabak Covid-19, lokasi tumpuan pelancong di sini kini mula didatangi pengunjung.

Keputusan kerajaan yang membenarkan sektor pelancongan domestik kembali beroperasi dalam Perintah Kawalan Pergerakan Pemulihan (PKPP) secara tidak langsung membolehkan orang ramai mula bercuti ke destinasi pilihan.

Mendapat pengiktirafan Bandar Warisan Dunia oleh UNESCO, Melaka popular di kalangan pelancong sama ada dalam atau luar negara dan tinjauan Melaka Hari Ini ke beberapa lokasi tumpuan mendapati pelancong mula berkunjung ke lokasi pelancongan walaupun tidak seramai seperti sebelum ini.

Bagi pelancong dari Kuala Lumpur, Fateha Nazri, 27, Melaka menjadi destinasi pilihannya dan rakan-rakan kerana banyak tempat menarik untuk dilawati selepas kerajaan mengumumkan sektor pelancongan dibuka semula.

“Walaupun suasana agak berlainan dengan orang ramai dilihat menjaga jarak dan memakai pelitup muka, itu sebenarnya lebih baik daripada bersesak seperti sebelum ini,” katanya ketika di temui di Kota A Famosa.

Bagi, Rohana Ismail, 47, dari Kelantan, percutian kali ini amat berlainan dan orang ramai dilihat mengamalkan saranan dan nasihat Kementerian Kesihatan Malaysia (KKM).

“Suasana agak lain kali ini dan apa yang menarik selain hotel kami juga menikmati potongan harga menaiki Menara Taming Sari,” katanya.


‘Mat Kilau’ buat kemunculan

AYER KEROH 26 Julai – Kemunculan khas Datuk Adi Putra menggamatkan suasana perasmian Kejuaraan Pencak Silat Dunia 2022 di Pusat Dagangan Antarabangsa Melaka (MITC) di sini, hari ini.


Akta baharu larangan merokok dibentang Julai ini

SEPANG, 26 Mac – Akta baharu bagi melarang aktiviti merokok dan pemilikan sebarang produk merokok termasuk rokok elektronik (vape) terhadap generasi muda yang lahir selepas 2005, akan dibentangkan pada sesi persidangan Parlimen Julai ini, kata Menteri Kesihatan Khairy Jamaluddin.

“Saya rasa dalam tempoh satu ke dua minggu ini dah selesai dan boleh saya bentangkan kepada Jawatankuasa Pilihan Khas Kesihatan dan Teknologi,” katanya kepada media selepas Majlis Pelancaran MyCHAMPION Peringkat Kebangsaan, di sini hari ini.

Khairy pada 17 Februari lepas mengumumkan pengenalan akta tersebut bertujuan mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser dan menyumbang 22 peratus kematian akibat kanser.

Terdahulu, semasa berucap Khairy berkata pengenalan akta baharu berkait dengan rokok ini merupakan satu daripada usaha Kementerian Kesihatan (KKM) dalam memperhebat kempen berhenti merokok dalam kalangan rakyat Malaysia.

“Memang penguatkuasaan akan menjadi cabaran. Tiada apa yang dapat menghentikan dia untuk minta orang dewasa beli rokok untuk dia atau orang yang lahir sebelum 2005.

“Tapi saya rasa ini adalah langkah yang pertama ke arah kita menamatkan rokok kepada satu generasi yang menjadi ‘generational end game’,” katanya.

“Saya punya penguat kuasa tidak cukup nak pergi ke setiap kedai makan nak bagi kompaun kepada yang masih degil, takkanlah kita nak buat operasi sampai bila-bila.

“Saya minta MyCHAMPION jadilah juara untuk kita tegur secara baik-baik supaya orang awam tidak lagi merokok di kawasan larangan merokok,” katanya.

Sementara itu, Khairy berkata MyCHAMPION merupakan pasukan sukarelawan di lapangan dan bertindak sebagai ejen untuk membawa perubahan minda dan tingkah laku kesihatan kepada komuniti dan secara tidak langsung membantu Malaysia masuk ke fasa peralihan ke endemik.

Beliau berkata pada tahun lepas, seramai 7,000 sukarelawan di bawah MyCHAMPION telah dilantik dan kementerian menyasarkan untuk melantik 10,000 lagi sukarelawan tahun ini.

Khairy dalam masa yang sama berkata KKM akan melancarkan kempen saringan kesihatan secara besar-besaran melibatkan 1.5 juta penduduk pada Julai ini dan perincian berkaitan perkara tersebut akan diumum tidak lama lagi.


Abdul Taib sambung khidmat sebagai TYT Sarawak

KUALA LUMPUR, 28 Feb – Yang Dipertua Negeri Sarawak Tun Abdul Taib Mahmud hari ini menerima surat cara pelantikan bagi menyambung khidmatnya selama dua tahun daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, di sini.

Lantikan pertama adalah pada 1 Mac 2014 hingga 28 Feb 2018, manakala lantikan kedua pada 1 Mac 2018 hingga 28 Feb 2022.

Istiadat Pengurniaan Surat cara Pelantikan Kepada Yang Dipertua Negeri Sarawak itu turut dihadiri Perdana Menteri Datuk Seri Ismail Sabri Yaakob, Ketua Menteri Sarawak Tan Sri Abang Johari Tun Openg dan Ketua Setiausaha Negara Tan Sri Mohd Zuki Ali.

Antara menteri yang hadir ialah Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili, Menteri Pelancongan, Seni dan Budaya Datuk Seri Nancy Shukri dan Timbalan Menteri Pembangunan Luar Bandar Datuk Hasbi Habibollah.

Abdul Taib pernah memegang jawatan ketua menteri selama 33 tahun sejak 26 Mac 1981 setelah menggantikan bapa saudaranya, Tun Abdul Rahman Ya’kub.

Beliau pernah berkhidmat sebagai hakim bersekutu di Mahkamah Agung Australia Selatan selepas menamatkan pengajian dalam bidang undang-undang di University of Adelaide, sebelum kembali ke Sarawak.


Kenaikan gaji minimum penjawat awam perlu dikaji secara menyeluruh

IPOH, 21 Mac – Kajian menyeluruh perlu dilakukan termasuk membabitkan aspek keupayaan kewangan sebelum membuat sebarang keputusan berhubung kenaikan gaji minimum penjawat awam di negara ini, kata Ketua Pengarah Jabatan Perkhidmatan Awam Datuk Seri Mohd Shafiq Abdullah.

“Kita tahu kerajaan juga mempunyai beban yang tinggi dan membayar pencen dan sebagainya. Kakitangan awam kita perlu pendekatan menyeluruh (sebelum kenaikan),” katanya ketika ditemui pemberita selepas menghadiri majlis perjumpaan bersama pegawai kanan negeri Perak di Bangunan Perak Darul Ridzuan di sini semalam.

Beliau berkata demikian bagi mengulas kadar gaji minimum baharu sebanyak RM1,500 yang diumumkan Perdana Menteri Datuk Seri Ismail Sabri Yaakob semalam kepada majikan syarikat besar dan sama ada ia turut dilaksanakan kepada penjawat awam.

Dalam perkembangan lain, Mohd Syafiq berkata kepercayaan rakyat kepada perkhidmatan awam juga perlu ditingkatkan termasuk memudahcara perkhidmatan, mengurangkan kerenah birokrasi, tangkas dan berinovasi berpaksikan kepada rakyat.

Semalam, Ismail Sabri mengumumkan bahawa kerajaan meluluskan pelaksanaan kadar gaji minimum RM1,500 sebulan di seluruh negara mulai 1 Mei ini dan ia berkuat kuasa terlebih dahulu membabitkan syarikat-syarikat besar dan syarikat berkaitan kerajaan (GLC). – BERNAMA


Pengambilan tembakau antara faktor sebabkan kematian akibat kanser – Khairy

KUALA LUMPUR, 4 Feb – Pengambilan tembakau adalah antara faktor utama pencetus kanser iaitu penyakit utama yang menyebabkan kematian di hospital swasta dan kerajaan.

Menteri Kesihatan Khairy Jamaluddin berkata kanser menyumbang kepada 34.95 peratus penyebab kematian di hospital swasta dan penyebab kematian keempat tertinggi di hospital Kementerian Kesihatan (KKM) iaitu 11.56 peratus.

Beliau berkata kanser juga merupakan antara 10 sebab utama kemasukan ke wad di hospital KKM (5.17 peratus) dan hospital swasta (5.37 peratus).

“KKM melaporkan peningkatan kes kanser sebanyak 11 peratus atau 115,238 kes bagi tempoh 2012 hingga 2016, berbanding 103,507 kes bagi tempoh 2007 hingga 2011.

“Anggaran kos untuk merawat penyakit kanser paru-paru akibat merokok adalah sebanyak RM132.7 juta,” katanya dalam kenyataan sempena Hari Kanser Sedunia hari ini.

Tiga jenis kanser paling kerap berlaku dalam kalangan lelaki adalah kanser kolorektal atau usus besar (16.9 peratus), kanser paru-paru (14.8 peratus) dan kanser prostat (8.1 peratus), manakala dalam kalangan wanita pula adalah kanser payudara (33.9 peratus), diikuti kanser kolorektal (10.7 peratus) dan kanser serviks (6.2 peratus).

Beliau berkata Pertubuhan Kesihatan Sedunia (WHO) juga menyatakan bahawa satu pertiga daripada kematian akibat kanser adalah dikaitkan dengan pengambilan tembakau (termasuk merokok), berat badan dan pengambilan alkohol berlebihan, kurang pengambilan sayur dan buah-buahan, serta tidak aktif secara fizikal.

Sehubungan itu, Khairy menyeru orang ramai agar sentiasa mengamalkan gaya hidup sihat dan mengutamakan penjagaan kesihatan diri dalam kehidupan harian.- BERNAMA


MoF akan umum penyata pra-Belanjawan 2022 dalam masa terdekat

PULAU CAREY 30 Ogos – Kementerian Kewangan (MoF) akan mengumumkan Penyata Pra-Belanjawan 2022 buat kali pertama dalam masa terdekat untuk merangka kriteria perbelanjaan negara sebagai persiapan untuk pembentangan Belanjawan 2022 yang dijangka pada akhir Oktober ini.

Tengku Datuk Seri Zafrul Tengku Abdul Aziz yang akan menerajui semula kementerian tersebut dan mengangkat sumpah jawatan itu hari ini berkata, MoF akan menjemput semua pihak berkepentingan untuk memberikan input masing-masing.

“Ini adalah belanjawan yang amat penting dan ia bukan sahaja dari segi bantuan tetapi dari segi panduan kepada ekonomi Malaysia untuk kembali pulih.

“Kami akan merangka beberapa kriteria, (dan) salah satunya ialah kebajikan. Jemputan akan dikeluarkan secepat mungkin. Insya-Allah dalam minggu ini, jika boleh, apabila saya mula bekerja esok,” katanya kepada pemberita selepas menyampaikan sumbangan bakul makanan kepada penduduk Orang Asli Mah Meri, di sini semalam.

“Saya akan mengadakan pertemuan dengan semua pemegang taruh dan juga dari pelbagai pihak, termasuk pembangkang untuk menggariskan bantuan kepada rakyat dan mendapatkan pandangan dari pelbagai sudut bagi membentangkan Belanjawan 2022 yang lebih inklusif untuk semua rakyat Malaysia,” katanya.

Mengenai pencapaian 100 hari yang ditetapkan Perdana Menteri Datuk Seri Ismail Sabri Yaakob, katanya fokus beliau buat masa ini ialah menjaga kesejahteraan, kelangsungan perniagaan dan ketahanan ekonomi negara.

“Seperti yang digariskan oleh Perdana Menteri, setiap kementerian perlu membuat perancangan jangka pendek dan jangka panjang serta mencapai sasaran yang ditetapkan apabila setiap kementerian perlu membuktikan pencapaian awal dalam tempoh 100 hari pertama.

“Kami di MoF, menyambut baik inisiatif ini. Penetapan indeks prestasi utama (KPI) ini bagus kerana ia membolehkan semua kementerian, terutamanya MoF dan rakyat mengukur penyampaian atau pencapaian kerajaan supaya kita dapat mengenal pasti kekuatan dan kelemahan yang memerlukan penambahbaikan,” katanya.

Beliau berkata MoF sebelum ini mengumumkan pencapaian setiap minggu dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) kerana mahu kerajaan lebih telus dan MoF telah menzahirkan 65 laporan LAKSANA sejak tahun lalu.

Mengenai sama ada dasar-dasar kerajaan terdahulu akan diteruskan, Tengku Zafrul berkata dasar yang baik akan diteruskan tetapi pada masa sama mengambil kira perkembangan dunia semasa dan ekonomi Malaysia yang mempunyai ciri-ciri yang dinamik.


Mayat pelajar mangsa kedua banjir di Johor ditemukan

KLUANG, 4 Jan – Seorang penuntut Universiti Sains Islam Malaysia (USIM) yang dilaporkan hilang semalam, Ikmal Hakimi Mahasan, ditemukan mati di Kampung Bentong, di sini, tengah hari tadi.

Mangsa merupakan korban kedua banjir di Johor yang sebelum ini meragut nyawa seorang wanita tempatan Halijah Majid, 59, yang ditemukan lemas Sabtu lepas setelah terjatuh ke dalam sebuah longkang dipenuhi air sedalam dua meter di Jalan Setia, Kampung Contoh dekat Kluang, Johor.

Ketua Polis Daerah Kluang ACP Low Hang Seng berkata mayat pelajar berusia 20 tahun itu ditemukan kira-kira 50 meter dari lokasi dia terjatuh, kira-kira pukul 12.20 tengah hari selepas dipercayai dihanyutkan arus deras dari sungai berhampiran.

Katanya, ketika kejadian mangsa dalam perjalanan dari kediamannya, di Taman Suria, untuk ke rumah kenalannya di USIM dikenali sebagai “Amir” yang tinggal di Kampung Bentong.

“Bapa kepada mangsa, Mahasan Mohd Daud, 50, dihubungi seorang lagi rakan anaknya yang dikenali sebagai Syafikh, pada pukul 11 pagi (3 Jan), yang menyatakan dia telah ke kediamannya di Taman Suria pada pukul 2 pagi (3 Jan), tetapi tiada orang.

Dia juga cuba menghubungi mangsa tetapi panggilan tidak aktif, selain kereta Perodua Axia juga tiada di kawasan rumah,” katanya dalam satu kenyataan, hari ini.

Kata Low, menurut kenyataan diberikan rakan mangsa (Syafikh), arwah sepatutnya telah tiba ke rumah Amir dengan menggunakan Jalan Kampung Melayu Nyior setelah Jalan Kampung Bentong dinaiki air.

“Mayat mangsa kemudiannya ditemukan hari ini, kemudiannya dibawa ke Hospital Enche’ Besar Hajjah Khalsom (HEBHK) di Kluang untuk tindakan selanjutnya,” katanya.- BERNAMA


Kereta terjunam dalam sungai: Jenazah tiga beranak selamat dikebumikan

ALOR SETAR, 26 Jun – Jenazah tiga beranak yang lemas selepas kereta yang dinaiki mereka terbabas sebelum terjunam ke dalam sungai di Jambatan Syed Omar, Jalan Sungai Petani-Baling (sempadan Baling-Sungai Petani) semalam, selamat dikebumikan petang ini.

Terdahulu, jenazah Masyitoh Ibrahim, 37, dan dua anak lelakinya Muhammad Ziyad Zikri Sharudin, 7, dan Muhammad Ziyad Haziq, 5 yang dibawa dengan ambulans Hospital Kulim tiba di rumah arwah ibu Masyitoh di Kampung Paya Kerchut, di sini pada pukul 4.05 petang selepas selesai proses bedah siasat.

Jenazah tiga beranak itu kemudian dibawa ke Masjid Az-Zaitun di sini untuk solat jenazah yang disertai kira-kira 200 jemaah termasuk suami Masyitoh, Sharudin Aziz, 51, dan anak sulung mereka Muhammad Ziyad Hadis, 10.

Semalam, kereta Proton Persona yang dipandu Masyitoh dari arah Kuala Ketil menghala ke Sungai Petani terbabas ke kiri jalan sebelum terjunam ke dalam Sungai Muda.

Sementara itu, Ketua Polis Daerah Baling Supt Shamsudin Mamat dalam kenyataan berkata punca kejadian masih disiasat dan kereta berkenaan akan dihantar ke Pusat Pemeriksaan Kenderaan Berkomputer (PUSPAKOM) untuk pemeriksaan mekanikal termasuk brek.


PM komited bawa negara kembali kepada keadaan normal

PUTRAJAYA 17 Ogos – Perdana Menteri Tan Sri Muhyiddin Yassin dan seluruh anggota pentadbiran negara kekal komited untuk membawa Malaysia kembali kepada keadaan normal selepas terjejas ekoran penularan wabak COVID-19.

Melafazkan ikrar berkenaan pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2020 bersempena Hari Keputeraan Rasmi Yang di-Pertuan Agong di Istana Melawati di sini hari ini, Muhyiddin berkata perjuangan memerangi wabak virus COVID-19 masih belum berakhir.

Selain usaha-usaha kerajaan, katanya kejayaan negara memerangi COVID-19 dalam fasa pemulihan adalah bergantung kepada kesedaran, sikap dan amalan setiap rakyat di negara ini.

“Kerajaan akan terus berusaha membendung wabak ini di samping menggesa rakyat menerap kebiasaan baharu termasuk mengamalkan prosedur operasi standard (SOP) yang ditetapkan dalam kehidupan harian,” katanya.

Muhyiddin berkata kawalan di pintu-pintu masuk negara akan terus diperketatkan dan kerajaan juga telah mendahului usaha dan kerjasama dengan negara lain untuk memperoleh vaksin COVID-19.

“Patik bersama anggota pentadbiran negara komited untuk membawa negara kembali kepada keadaan normal…rakyat bebas bergerak, perindustrian dan perniagaan berjalan dengan lancar, hasil pertanian dan komoditi dapat dituai dan dijual, anak-anak kembali ke sekolah atau universiti untuk belajar, aktiviti sukan dan riadah dapat dilaksanakan dan sebagainya,” katanya.

Untuk tujuan tersebut, beliau berkata kerajaan akan memberi tumpuan kepada pelaksanaan program dan projek yang akan membawa kebaikan kepada rakyat dan negara.

Pada masa yang sama, Muhyiddin berkata keselamatan negara daripada ancaman sama ada dari dalam mahupun luar juga akan terus diperkukuh, selaras dengan titah Seri Paduka berkenaan betapa penting kedaulatan pertiwi terus dijaga.

“Tidak ketinggalan juga kerajaan ke bawah duli tuanku akan meneruskan agenda memperkasakan integriti dan tadbir urus di semua peringkat pentadbiran termasuk dalam kalangan rakyat,” katanya.

Bagi merancakkan semula ekonomi negara, beliau berkata inisiatif Pakej Rangsangan Ekonomi Prihatin Rakyat (PRIHATIN) dan PRIHATIN Tambahan serta Pelan Jana Semula Ekonomi Negara (PENJANA) yang berjumlah RM295 bilion, bersamaan 17 peratus Keluaran Dalam Negara Kasar (KDNK) negara telah diperkenalkan yang memberi manfaat kepada sebahagian besar rakyat.

“Jumlah pakej-pakej rangsangan ekonomi tersebut merupakan antara yang tertinggi di dunia dan paling tinggi dalam kalangan negara sedang membangun. Dianggarkan pakej-pakej rangsangan tersebut mampu menyumbang lebih kurang tiga peratus daripada KDNK negara pada tahun ini,” katanya.

“Ekonomi negara kita sudah mula rancak dan insya-Allah dengan usaha dan sokongan semua pihak, ekonomi negara dapat pulih dengan lebih cepat,” katanya.

Beliau berkata semua kementerian dan jabatan juga diminta melihat semula undang-undang, peraturan dan SOP masing-masing bagi menyediakan perkhidmatan yang cekap dan pantas terutama di era pasca-COVID-19 yang memerlukan pentadbiran kerajaan yang pantas dan responsif.


13,964 calon peperiksaan di Melaka kembali ke sekolah hari ini

AYER KEROH 20 Jan. – Seramai 13,964 calon yang akan menduduki peperiksaan utama 2020 di negeri ini pada Februari dan Mac depan, memulakan sesi persekolahan hari ini.

Pengarah Pendidikan Melaka Dr Mohd Azam Ahmad berkata, daripada jumlah itu 11,436 adalah pelajar Sijil pelajaran Malaysia (SPM) dan 1,225 pelajar Sijil Tinggi Persekolahan Malaysia (STPM) 2020 di 77 sekolah di Melaka.

“Selain itu, seramai 103 pelajar akan menduduki Sijil Tinggi Agama Malaysia (STAM) 2020, 305 Sijil Vokasional Malaysia (SVM) 2020, 134 Ujian Pencapaian Bahasa Antarabangsa (UPBA) 2020, 303 Sijil Kemahiran Malaysia (SKM) 2020 dan bakinya 458 melibatkan Diploma Vokasional Malaysia (DVM) 2020,” katanya kepada Melaka Hari Ini.

Dalam pada itu, Pengerusi Jawatankuasa di Jabatan Ketua Menteri (Pendidikan, Pengajian Tinggi, Teknikal & Vokasional Sains dan Inovasi) negeri, Datuk Noor Effandi Ahmad meminta ibu bapa tidak bimbang dengan keselamatan anak-anak yang perlu mengikuti sesi pengajaran dan pembelajaran (PdP)
secara bersemuka memandangkan sekolah adalah tempat paling selamat berbanding tempat lain.

Jelasnya, pihak sekolah tidak akan sesekali mengabaikan aspek keselamatan memandangkan Kementerian Pendidikan Malaysia (KPM) sudah merangka prosedur operasi standard (SOP) yang khusus bagi membendung penularan jangkitan COVID-19 dalam kalangan pelajar.

“Tiada apa yang perlu dibimbangkan kerana sekolah adalah institusi yang paling mematuhi SOP. Di sekolah guru-guru sendiri akan memantau pergerakan anak-anak daripada masuk ke sekolah, waktu rehat hinggalah waktu balik.

“Jadi tiada sebab untuk ibu bapa berasa curiga atau khuatir tentang anak-anak di sekolah memandangkan sekolah adalah kawasan yang lebih mematuhi SOP berbanding di pasar raya mahupun tempat tumpuan dan pelancongan,” katanya.

Untuk rekod, pada sesi persekolahan bermula hari ini hanya pelajar yang bakal menduduki peperiksaan utama termasuk peperiksaan antarabangsa yang setara sahaja dibenarkan ke sekolah.

Bagi semua murid sekolah rendah dan pelajar tingkatan 1 hingga tingkatan 5 di sekolah menengah pula perlu mengikuti pembelajaran melalui kaedah Pengajaran dan Pembelajaran di Rumah (PdPR) mengikut kesesuaian guru serta murid mulai tarikh sama.


Peruntukan awal pasca banjir RM100 juta baiki rumah, infrastruktur – PM

KUALA LUMPUR, 19 Dis – Kerajaan bersetuju menyediakan peruntukan awal sebanyak RM100 juta untuk pasca banjir bagi membaiki kerosakan rumah dan infrastruktur lain, kata Perdana Menteri Datuk Seri Ismail Sabri Yaakob hari ini.

“Seperti sedia maklum, kerajaan pada September 2021 telah meningkatkan kadar bantuan wang ihsan iaitu RM1,000 bagi setiap isi rumah, dan kita akan mempercepatkan bayaran kepada kawasan terlibat banjir seperti Selangor dan enam negeri yang lain,” kata beliau.


Laluan Batang Kali – Genting Highlands dibuka semula esok

KUALA LUMPUR, 5 Jan – Laluan Batang Kali – Genting Highlands Seksyen 14, Hulu Selangor, yang ditutup sejak 16 Dis lepas ekoran tragedi tanah runtuh akan dibuka semula pada 5 petang esok dengan kawalan pihak berkuasa.

Jabatan Kerja Raya (JKR) dalam kenyataan hari ini memaklumkan laluan sementara akan dibuka satu lorong sahaja dan terhad kepada pekerja di kawasan Genting Highlands yang mempunyai surat pengesahan majikan selain kenderaan kelas 1 (motokar, teksi dan kenderaan pelbagai guna) serta kenderaan kelas 6 (motosikal dan skuter).

“Pengguna hendaklah berhati-hati ketika melalui laluan tersebut dan sila patuhi arahan papan tanda yang telah disediakan kerana kerja-kerja pemantauan cerun masih berjalan,” menurut kenyataan itu.

JKR turut menyarankan pengguna jalan raya untuk menggunakan laluan alternatif iaitu laluan Ulu Yam – Batu Caves dan laluan Kuala Lumpur – Ipoh bagi mengurangkan risiko kesesakan.

Tragedi tanah runtuh yang berlaku pada 2.42 pagi, 16 Dis lepas di tapak perkhemahan Father’s Organic Farm, Gohtong Jaya itu menyaksikan 31 nyawa terkorban dan 61 selamat daripada keseluruhan 92 mangsa yang dilaporkan terbabit dalam kejadian itu.


Belanjawan 2021 medium perkasa koperasi dalam kitaran ekonomi

KUALA LUMPUR, 14 Okt – Pembentangan Belanjawan 2021 pada 6 November depan dilihat sebagai medium penting ke arah memperkasakan 14,625 gerakan koperasi di seluruh negara untuk kekal relevan, lestari dan kompetitif dalam kitaran ekonomi yang semakin mencabar.

Presiden Angkatan Koperasi Kebangsaan Malaysia Bhd (Angkasa), Datuk Abdul Fattah Abdullah berkata bagaimanapun usaha itu hanya akan tercapai sekiranya kerajaan dapat menyediakan peruntukan lebih seimbang kepada koperasi sama seperti yang diterima oleh Perusahaan Kecil dan Sederhana (PKS), agar koperasi mampu untuk menggandakan perniagaan mereka sekali gus menyumbang kepada pembangunan ekonomi negara.

“Koperasi diiktiraf oleh kerajaan sebagai sektor ketiga dalam pembangunan ekonomi selepas sektor swasta dan kerajaan, oleh itu bagi menjadikannya kekal relevan, lestari dan kompetitif sokongan daripada kerajaan dalam bentuk kewangan amat diperlukan dalam usaha meningkatkan taraf sosio-ekonomi mereka,” katanya kepada Bernama.

Belanjawan 2021 yang bakal dibentangkan oleh Menteri Kewangan Tengku Datuk Seri Zafrul Abdul Aziz itu akan menjadi belanjawan pertama di bawah kerajaan Perikatan Nasional sejak mengambil alih kuasa pada Mac lepas.

Semasa Belanjawan 2020 sebanyak RM297 bilion atau 18.4 peratus daripada KDNK telah diperuntukkan dengan 81.1 peratus atau RM241 bilion adalah untuk perbelanjaan mengurus manakala baki RM56 bilion bagi perbelanjaan pembangunan.

“Bagi pembentangan Belanjawan 2021 kami telah dipanggil oleh Kementerian Kewangan untuk sama-sama memberikan input, oleh itu kami telah menyuarakan hasrat kami dan keperluan yang sepatutnya disediakan untuk kami sama seperti usahawan PKS,” kata Abdul Fattah.

Selain itu, katanya, peruntukan tersebut juga bertujuan meluaskan perniagaan e-dagang bagi peruncit koperasi yang terlibat dalam Program Pembekalan Barangan Asas 100 (BA100) dalam usaha menangani impak penularan COVID-19 serta mengukuhkan kedudukan ekonomi mereka dalam pasca Perintah Kawalan Pergerakan.

BA100 yang mendapat sokongan Kementerian Pembangunan Usahawan dan Koperasi (MEDAC) merupakan program perniagaan e-dagang yang mengumpulkan belian barangan asas secara pukal mengikut permintaan di kedai runcit milik koperasi dengan menawarkan barang keperluan harian pada harga lebih jimat berbanding pasaran biasa

Angkasa telah menerima sebanyak 1,500 pendaftaran daripada peruncit koperasi untuk BA100 dan menyasar untuk meluaskan program tersebut kepada 3,000 peruncit koperasi di seluruh negara bagi tempoh 2020 hingga 2021.

“Sasaran kita ialah untuk bangunkan sekurang-kurangnya 3,000 kedai runcit koperasi dengan platform digital yang secara tidak langsung boleh memperkasakan perkhidmatan kepada ahli-ahli koperasi dan memudahkan pengguna yang terdiri dari kalangan B40 serta memendekkan sistem rantaian bekalan kerana tidak melibatkan orang tengah.

“Bagi tujuan itu kita cadangkan kerajaan sediakan peruntukan dalam bentuk modal pusingan bagi membolehkan pembelian barangan secara pukal dan disalurkan kepada kedai runcit koperasi serta menaik taraf sistem perniagaan kepada platform digital yang lebih kompetitif dan cekap,” katanya.

Mengulas lanjut, Abdul Fattah berkata, sumbangan koperasi untuk Keluaran Dalam Negara Kasar (KDNK) tidak terlalu besar memandangkan sumbangannya lebih kepada soal kesejahteraan sosial masyarakat khususnya menyediakan platform perniagaan dan peluang pekerjaan kepada ahli.

Selain itu, katanya, peruntukan dalam belanjawan untuk koperasi perlu disediakan oleh setiap kementerian yang ada menaja bagi penubuhan koperasi berkenaan seperti Kementerian Pembangunan Luar Bandar yang mempunyai koperasi seperti Koperasi Felcra, Koperasi Felda dan Koperasi Risda.

Beliau berkata peruntukan yang disediakan oleh Suruhanjaya Koperasi Malaysia Kementerian Pembangunan Usahawan dan Koperasi (MEDAC) sahaja tidak mencukupi untuk memperkasakan koperasi dan menggandakan aktiviti perniagaan mereka.

Sementara itu, katanya, Angkasa juga mahu kerajaan menaikkan kadar cukai daripada RM750,000 kepada RM1.5 juta yang bertujuan meningkatkan kemampuan boleh niaga gerakan koperasi selain menggandakan kegiatan perniagaan mereka.

“Kadar cukai ini tidak pernah dikaji lebih dari 10 tahun, sudah tiba masanya untuk ia dikaji semula. Kami juga mohon tempoh pengecualian cukai dapat dilanjutkan dari lima tahun ke lapan tahun, supaya setiap koperasi khususnya yang baharu dapat mengukuhkan kedudukan mereka dalam kitaran sosio-ekonomi.

“Kami juga mahu perbelanjaan untuk membuat dasar dan polisi koperasi dikira sebagai komponen yang boleh dikecualikan cukai contoh perbelanjaan Mesyuarat Agung Tahunan koperasi, ia adalah platform penting dan memerlukan perbelanjaan yang tinggi memandangkan jumlah ahli koperasi yang ramai iaitu 6.09 juta orang,” katanya.- BERNAMA


Pembayar cukai bergaji diingat kemuka BNCP selewat-lewatnya pada 15 Mei

KUALA LUMPUR 10 Mei. – Pembayar cukai individu yang bergaji diingatkan agar mengemukakan Borang Nyata Cukai Pendapatan (BNCP) masing-masing melalui kaedah e-filing selewat-lewatnya Sabtu ini (15 Mei).

Lembaga Hasil Dalam Negeri (LHDN) dalam kenyataan hari ini memaklumkan bagaimanapun pembayar cukai individu yang mempunyai satu punca pendapatan penggajian dan telah membuat Potongan Cukai Bulanan (PCB) boleh memilih untuk tidak mengemukakan BNCP kepada LHDN.

“Jika pilihan telah dibuat, tidak mengemukakan BNCP, maka PCB yang telah dipotong oleh majikan adalah dianggap sebagai Cukai Muktamad dan layanan Cukai Muktamad ini berkuat kuasa mulai Tahun Taksiran 2014,” menurut kenyataan itu.

Kenyataan itu menyebut pihak LHDN menerbitkan dan memuat naik Nota Amalan Cukai Muktamad ke portal rasmi LHDNM bagi menjelaskan layanan cukai ke atas Cukai Muktamad.

Nota Amalan itu menerangkan perkara-perkara antaranya syarat PCB boleh dianggap sebagai Cukai Muktamad dan implikasi kepada pilihan Cukai Muktamad yang dibuat oleh pembayar cukai.

Selain itu, Nota Amalan juga menjelaskan kategori pembayar cukai yang tidak layak memilih Cukai Muktamad, antaranya bekerja lebih daripada satu majikan, suami atau isteri membuat pilihan untuk ditaksir bersama di bawah Seksyen 45 Akta Cukai 1967(ACP) dan cukai ditanggung oleh majikan.


Pekak tak halang anak Melaka jelajah 8,000km

MESKIPUN berstatus orang kurang upaya (OKU) pendengaran, ia bukan penghalang buat anak jati Bertam Ulu, Melaka, Izzuan Ahmad menunggang motosikal merentasi Asia Tenggara sejauh 8,000 kilometer (km).

Izzuan yang juga ahli Persatuan Sukan Orang Pekak Melaka (MelSDeaf) berkata, walaupun dianggap serba kekurangan dari segi fizikal, namun itu tidak melemahkan semangatnya dalam menempuh cabaran luar biasa itu.

“Sebaik tiba di Bukit Kayu Hitam, kami menyiapkan semua dokumentasi untuk memasuki Thailand kami terus ke Hatyai, Thailand untuk bermalam disana.

“Dari Hatyai bermulalah perjalanan kami yang panjang dan mencabar ke daerah-daerah di Thailand seperti Phattalung, Prachinp Khairi Khan, Mae Klong, Kanchanaburi, Tak, Umphamg, Mae Sot, Doi Bo Luang Klong, Doi Inthanon, Huay Pu Keng Kayan Village Mae Son, Pai, Chiang Mai, Mae Kachan Hot Spring hingga ke daerah segi tiga emas, Chiang Rai iaitu daerah paling utara di Thailand.

“Dari Chiang Rai kami memasuki Laos dan meneruskan perjalanan hingga ke Vientiane, dan sempat bertemu serta beramah mesra dengan rakan-rakan warga Pekak-Pekak Laos, yang mana kami telah menerima layanan, bantuan dan kerjasama yang baik,” katanya.

Dia yang juga kakitangan SWM Environment Melaka berkata, walaupun berdepan cabaran seperti keletihan selain kos petrol yang tinggi di Thailand dan Laos, namun dia bersyukur tidak berdepan kerenah birokasi yang teruk sepanjang berada di negara asing itu.

Malah, persatuan itu turut berpendapat bekas atlet bolasepak Pekak Melaka itu layak diberi gelaran Ikon Belia Pekak Melaka atas usahanya merealisasikan ekspedisi bermotosikal itu.